text:
Segonda Guæra Mondiâ
Segonda guæra mondiâ, conflito into quæ fu coingugeito squæxi tutti i paixi do mondo, combattúo da-o 1939 a-o 1945. I prinçipæ contendenti fun Gran Bretagna, França, Stati Unii d’America e Union Sovietica da una parte, Germania, Italia e Giapon da l'âtra. A fu una guæra totâ sotta diversci aspetti: giograffego, perché a l'interessò tutti i continenti; economico, perché a costrinse i paixi coingugeiti a un sforço produttivo sença precedenti; idiologgico, perché combattua pe di idiæ radicalmente contrapposti; demograffego, perché a coingugette a popolaçion civî in pâ mezua de forçe militæ.
Indiçe
- 1 E premisse
- 2 O conflito in Oropa: 1939-40
- 3 A guæra in Affrica
- 4 O conflito into 1940-41
- 5 A primma campagna contra l’URSS
- 6 I opiaçioin belliche into 1942-43
- 7 A battaggia de l'Atlantego
- 8 A campagna d’Italia 1943-44
- 9 O sbarco in Normandia e o doggio fronte
- 10 A fin da guæra
- 11 I trattæ de paxe
- 12 Carattere e conseguençe da guæra
- 13 Referençe
E premisse[Càngia | modifica wikitesto]
O fallimento da Societæ de Naçioin[Càngia | modifica wikitesto]
I presupposti do trattao de Versailles, che addossavan a-a Germania e a l'Aostria a responsabilitæ da primma guæra, no poeivan a-a longa êse açettæ da-i Tedeschi; d’âtra parte, e condiçioin finançiaie e territoriæ imposte a-a Germania, mentre da un lao ean troppo due, da l'âtro no ean suffixente a impedíne a resurreçion militâ e industriâ. De fæto, e claosole do trattao costituin o terren de cortua pe una renascita do militarismo e do naçionalismo tedesco.
Atre menaççe a-a paxe s'andon addensando into corso di anni 1930, mostrando a deboleçça da Societæ de Naçioin. L’impreiza giapponeize in Manciuria (1931-32), co-a costituçion do stæto vassallo do Manchoukuo, a l'inferse un primmo corpo a-o prinçippio da segueça collettiva e a se concluse co-a sciortia do Giapon da-a Societæ de Naçioin, abbandonâ into 1933 da-a Germania ascì, doppo o fallimento da Conferença de Zenevia pe o disarmo. Mentre o governo nazista o dava libera attuaçion a un masciscio incremento de forçe militæ, in violaçion de limitaçioin imposte da-o trattao de paxe, areston ascì prive de efficaxe applicaçion e sançioin decretæ da-a Societæ de Naçioin contra l’Italia quande a l'attaccò l’Etiopia (1935). Quande a Germania o riocupò militarmente a Renannia (7 março 1936), a fu a Gran Bretagna, int'o spiito proprio da diplomaçia tradiçionâ votta a un equilibbrio de forçe, pe contrastâ in Œüropa l’influença de URSS, França e Italia, a negâ o so consenso a un intervento attivo da Societæ de Naçioin. A sciortia formâ de l'Italia fascista da-a Societæ de Naçioin into dexembre 1937 a ne sançionò definitivamente a crixi.
E relaçioin internaçionæ[Càngia | modifica wikitesto]
A conquista de l'Etiopia a l'aveiva visto a Germania nazista a scianco de l'Italia fascista: o ligamme o se rafforçò con l’accordio in sce l'annescion tedesca de l'Aostria (11 luggio 1936), a nascita de l'asse Romma-Berlin (incontro Hitler-Ciano, 20-24 ottobre 1936), e a comun politica risguardo a guæra civî in Spagna (1936-39), dove se mezuon pe a primma votta direttamente e forçe do fascismo e de l'antifascismo eüropeo. Da alloa a scena politica internaçionâ a fu dominâ da-e manifestaçioin violente da voentæ de potença germanega. Into março 1938 s'ebbe l’annescion tedesca de l'Aostria. L’accordio de Monnego do settembre 1938, ch'o l'aotorizzò a Germania a occupâ i Sudeti o sarvò provvisoiamente a paxe ma, doppo l’annescion di Sudeti, l’occupaçion tedesca de Boemmia e Moavia, co-a conseguente dissoluçion da Cecoslovacchia (15 março 1939), a reize ciæa a-a classe dirizente britannega l’imposcibilitæ da polittica de appeasement scin a alloa perseguia. O governo de Londra o l'approvò di ingenti stançiamenti pe e forçe armæ e a coscriçion obrigatoia. O 22 mazzo 1939 fu concluso a Berlin l’alliança italo-tedesca (notta ascì comme patto d’âçâ ).
O patto de no aggrescion tedesco-sovietico (patto Ribbentrop-Molotov), sciglao o 23-24 agosto 1939, in vista de l'attacco a-a Polonia, o costituì l’antecedente immediao de l'attacco tedesco a-a Polonia e quindi da nœuva guæra mondiâ. O 1° settembre 1939 a Polonia a fu invasa; o 3 França e Gran Bretagna deciaron guæra a-o Reich. L’Italia scin da-o 1° settembre aveiva invece deciarao a ‘no belligerança’, l’astenscion da-o conflito essendo imposta tanto da l'imprepaaçion militâ e morâ do paize, quanto da l'ostilitæ da coroña e de gran parte de mæxime sfee dirizzente fasciste.
O conflito in Œüropa: 1939-40[Càngia | modifica wikitesto]
Polonia e Finlandia[Càngia | modifica wikitesto]
Superioî in numero e provviste de mezi coraçæ e de l'appoggio de l'aviaçion, e forçe tedesche liquidon rapidamente a rescistença da Polonia, che o 15 de settembre a fu invasa da-e truppe sovietiche ascì. O 28 de settembre (Varsavia a l'ea cheita o giorno primma) a firma de un trattao fra Germania e URSS a definì i rispettivi possesci inta Polonia e e zone d’influença de doe potençe in Œüropa orientâ. Occupæ Lettonia, Estonia e Lituania, i Sovietichi attaccon a Finlandia (30 novembre), ch'a l'aveiva refiao de cescioin territoriæ e ch'a capitolò doppo una strennoa difeiza (março 1940).
Danemarca e Norveggia[Càngia | modifica wikitesto]
Respinta da Gran Bretagna e França un’offerta de paxe (6 ottobre 1939), a Germania a mesciò contra a Danemarca e a Norveggia (9-27 arvî 1940) pe procuâse una linnia de base pe circondâ a Gran Bretagna. A Danimarca, territorialmente contigua, a fu occupâ sença rescistença inte poche ôe; o rappido successo de l'attacco a-a Norveggia o fu dovúo a-a superioritæ aerria da Germania, ch'a ghe consentì o dominnio do Skagerrak e a sconseggiò l’Amiraliato de Londra da l'impegnâse a fondo inte una zona lontaña da-e proprie baze.
Paixi Basci, Belgio e França[Càngia | modifica wikitesto]
Con l’attacco contra l’Occidente, començao o 10 mazzo 1940, inti Paixi Basci i Tedeschi costrenzettan a-a capitolaçion l’eserçito olandeize in 5 giorni. O 13 de mazzo aveivan sfondao ogni difeisa fra Namur e Sedan. O comando françeize, percose a rottua in sce-a Mœusa a mezuava solo 50 km e a linnia Maginot a l'ea intatta, o pensò che foise suffixente concentrâ de truppe de riserva, a N e a S de colonne nemighe de sfondamento, pe tamponâ o versamento e pigiâ ciu tardi l’offensciva. Ma o no l'ea preparao a sostegnî una guæra manovrâ da-e gren unitæ coraçæ tedesche. De catastrofe in catastrofe (o Belgio o s'arreize o 28), a battaggia da Manega a se concluse, o 3 de zugno, co l'ariescia evacuaçion de truppe britanneghe da Dunkerque. O 5 de zugno, co-a battaggia de França començò l’urtima fase da campagna de l'Ovest: da-o 5 a l'11 de zugno, l’eserçito françeize o fu annintao e o 22 de zugno, a Rethondes, a França a firmò l’armistiçio co-a Germania, e o giorno doppo con l’Italia, intervegnua o 10 zugno.
Tra e conseguençe politiche do crollo françeize gh'è da includde o rafforçamento de l'asse co-a firma do Patto tripartio (27 settembre 1940) tra Germania, Italia e Giapon.
A battaggia aerrea d’Inghiltæra[Càngia | modifica wikitesto]
O successo radicâ e in mezua no prevista in sce-a França o poze a-o comando tedesco o problema de un grande sbarco in Gran Bretagna, che, guidâ aoa da W. Churchill, a l'aveiva respinto de nœuve proposte de paxe (19 luggio 1940). Hitler e o generâ A. Jodl, aotoî do cian d’invaxon, se propozan ançitutto a conquista da superioritæ æia in sce-a Manega, in moddo da interdî dieivemente i ægoe de quello mâ a-a Mariña britannega. Un masciscio attacco æio tedesco, attuao tra l’8 d'agosto e o 31 d'ottobre (ma scin a-o mazzo succescivo saieivan proseguii i bombardamenti notturni inte çittæ industriæ), o se concluze con l’insuccesso. L’aviaçion tedesca, pe a mancança de bombardê a grande aotonomia de xœuo, a se rivelò impotente a sottopoñe l’intrego territoio nemigo a di attacchi pesanti, prolongæ e precixi. I Ingreixi, superioî inte l'addestramento a-o xœuo strategico, se zovon ôtr'a ço do radar, ancon ignotto a-i Tedeschi. O fallimento da battaggia aerrea d’Inghiltæra o l'ebbe de conseguençe risolutive in sce l'exito da guæra, perché a Gran Bretagna a mantègne o controllo æio da Manega e a Germania a dovette renonçiâ a-o cian d’invaxon progettao.
L’intervento de l'Italia[Càngia | modifica wikitesto]
O 10 de zugno l’Italia a l'aveiva diciarao guæra a-a França e a-a Gran Bretagna, inte l'errâ convinçion che e sciorte do conflito foisan decize. E opiaçioin (battaggia de Alpi Occidentæ ) contra a França, ormai desfæta, se desgugettan fra o 21 e o 23 de zugno e fun sospeize o 24 con l’armistizio de Villa Incisa.
Pe l’Italia inte un primmo periodo a guæra a l'ebbe comme tiatro escluxivo o Mediterrannio: e battagge de Punta Stilo (8-9 luggio 1940) e de Cappo Teüladda (27 novembre 1940) mostron l’inferioritæ strategica da Mariña italiaña pe a mancança de nave porta-aerrei; a scituaçion italiaña a s'aggravò urteriomente pe l’attacco aerreo de sorpreiza contra a flotta concentrâ a Taranto (11 novembre). Inta battaggia de Cappo Matapan (27-28 março 1941), l’uso notturno do radar da parte britannega o l'aviæ aggravao a sconfita da flotta italiaña, ch'a no l'aviæ ciu posciúo contrastâ a superioritæ nemiga.
A guæra in Affrica[Càngia | modifica wikitesto]
Inte l'Affrica Orientâ Italiaña l’intrâ de l'Italtia into conflito a portò l’Asse a contatto con l’Impeo britannego in Egitto, Sudan, Uganda, Kenya, Somalia, pe una frontea de circa 6000 km. Inte ciu lontañe regioin do so impeo d’Africa o stæto Maggiô britannego, pe guaagnâ tempo e pe risparmiâ energie e ommi, o l'abbandonò e zone ciu menaççæ da-a sciacante supeioitæ iniçiâ italiaña: coscì fu evacuao a Somalia britannega. A controffensciva a fu preparâ contemporaniamente in Africa Orientâ e in Libbia: into primmo territoio, pe o netto squilibbrio de forçe opposte, doppo circa un anno e mezo de opiaçioin, a difeisa italiaña a no poette evitâ a vittoia britannega (6 arvî 1941, capitolaçion de Addis Abeba; 27 novembre 1941, cheita de Gondar, urtimo presciddio italian in Etiopia a depoñe i arme).
In Africa settentrionâ, doppo l’occupaçion de Sciddi Barrani a œuvia de l'Eserçito italian comandao da R. Graziani (12 settembre 1940), i Ingreixi, a-o comando do generâ A.P. Wavell sferron un’offensciva (8 dexembre 1940-9 frevâ 1941) ch'a se spinse scin a Bengaxi, menaççando gravemente in Africa l’Italia. L’intervento de rinforçi æii tedeschi e de un rezimento coraçao (Afrika Korps), a-o comando de E. Rommel o l'invertì i rapporti de forçe: fra o 28 março e o 29 arvî 1941, e forçe britanneghe, inte una scituaçion de netta inferioritæ (tanto ciu che o governo o l'aveiva disposto che una parte de l'armâ da Cirenaica a foise inviâ in Grecia), fun costreite a l'abbandon da Cirenaica. Restava in man britannega Tobruk, importante punto d’appoggio pe e futue opiaçioin, inutilmente ascidiâ da-e forçe de l'Asse.
O conflito into 1940-41[Càngia | modifica wikitesto]
E campagne de l'Asse in Grecia e inti Balchen[Càngia | modifica wikitesto]
A guæra d’aggrescion contra a Grecia intrapreiza da l'Italia o 28 ottobre 1940, doppo un’iniçiâ penetraçion into settô de l'Epio, pe l’incagnia rescistença grega a s'ea resciorta inte un sostançiâ fallimento, costrenzendo i armæ italiañe a retrocedde, subindo forte perdie, in poxiçion ciu vexiña a-i porti de sbarco. Pe rafforçâ a scituaçion de l'Asse inta region barcanega, compromissa da-i insuccesci da campagna italiaña in Grecia, Hitler o l'accentuò a prescion in sce-a Burgaja, che o 1° março 1941 a l'aderì a-o Tripartio; pe frontezzâ e conseguençe do corpo de stæto antinazista in Iugoslavia (27 março 1941), o 6 d'arvî començò a campagna pe l’occupaçion da Iugoslavia, che o 18 a fu costreita a l'armistiçio.
Intanto, i armæ tedesche provegninte da-a Burgaia occupâ intron in Traxa; a linnia Metaxàs (eretta inta zona de confin da Grecia co-a Bulgaja) a fu rapidamente agïâ e e masse coraçæ tedesche razonsan Salonicco dove, doppo o rembarco do corpo de spediçion britannego, o 23 d'arvî fu firmao l’armistiçio tra Grecia e potençe de l'Asse. Padroin de Salonicco, da valle do Vardar e da conca de Monastir, i Tedeschi occupon doppo una rapida campagna tutta a Grecia (3 mazzo 1941) e inte 24 giorni fu compia a conquista aerria de Cretta.
A primma campagna contra l’URSS[Càngia | modifica wikitesto]
Doppo o van tentativo de cegâ a Gran Bretagna e de persuadde a Spagna a-a collaboraçion militâ, Hitler, into timô de un intervento soviettico contra a Germania, o decise de invadde l’URSS, ch'a l'aveiva conquistao di territoi a O (zugno 1940, annescion di stæti balteghi, aquixiçion da-a Romania de Bessarabia e Bucovina settentrionâ). In gaa sotterrannia co-a diplomaçia sovietica, l’Asse o conseguì di decixivi succesci in Œüropa centro-orientâ: adexon (novembre 1940) a-o Tripartio de Ungaja e Romania (seguie da-a Burgaja); doppo l’occupaçion de Iugoslavia e Grecia, a Vienna o 23 arvî a diplomaçia italo-tedesca a sanciva a nascita do Nœuvo orde balcanego: condominio de l'Asse in sce-a Slovenia, assegnaçion da costa dalmata a l'Italia, ch'a l'ótegniva ascì o protettoato in sce-o ricostituio Monteneigro, di compensci territoriæ inta Iugoslavia a Ungaixi e Burgai (questi urtimi s’ingrandivan ascì a speize da Grecia).
Consolidâ a proprio favô a scituaçion strategica, a Germania a començò o 22 zugno 1941 e opiaçioin de guæra contra l’URSS. O cian d’attacco (opiaçion Barbarossa ) o fu quello de totâ anientamento ideao da Hitler, portao a sottovalutâ a conscistença militâ do nemigo. A strategia de l'Armâ rossa, a-a quæ se dovette a sarveçça de l'URSS, a fu de impegnâ o nemigo quante ciu a longo poscibile, sarvo, a-o momento crittico, sottraise a-o combattimento fandose scuo do spaçio: fun interposte distançe sciña de 250 km, in moddo da esaorî e formaçioin motocoraçæ, che zonzeivan a-a fin da tappa prive de carburante; ôtr'a ço, percose çittæ e campagne vegnivan destrute segondo a tattega da ‘tæra bruxâ’, i complesci coraçæ tedeschi arestavan fermi in atteiza di rifornimenti. Ascì pe o ritardo imposto a l'avançâ da-i complesci difenscivi da linnia Stalin , solo che o 10 novembre 1941 e forçe tedesche affronton o scistema difenscivo de Mosca: quande o 6 de dexembre, doppo di giorni de combattimenti sostegnui inte ciu avverse condiçioin de climma e de terren, o meccanismo da Wehrmacht concentrao contra Mosca o cessò de fonçionâ, i Sovietichi s'asbrion inta primma controffensciva d’uverno.
A diplomaçia alliâa[Càngia | modifica wikitesto]
Inte l’agosto 1941 se manifeston za i effetti politico-diplomatteghi da nœuva aggrescion tedesca: un accordio anglo-sovietico o portò a l'occupaçion comuña de l'Iran, indispensabile ponte de transcito pe i rifornimenti che da-a Gran Bretagna alimenton a rescistença sovietica.
Into frattempo, con l’applicaçion do Lease and Lend Act (11 março 1941), una poderosa corente de agiutti militæ a-e democraçie a s'ea messa in movimento da-i USA, dove o Congresso scin da-o 1937 o l'aveiva abbandonao a politica isoaçionistega dando iniçio a-o riarmo da naçion. O 14 agosto 1941 F.D. Roosevelt e Churchill s'incontron a Argentia (Tæranœuva) pe a compilaçion da Carta atlantega, ciæa manifestaçion do propoxito statunitense de parteçipâ direttamente a-a guæra.
L’attacco giapponeize[Càngia | modifica wikitesto]
Contra i USA o 27 settembre 1940, a l'undeman da sconfita françeize, o Giapon o l'aveiva aderio a-o Patto tripartio ch'o-o ligava a Germania e Italia co-o scopo ch'o servisse a-i so propoxiti de penetraçion inte l'Axia orientâ. In effetti, l’attezamento de sostançiâ conlaboaçion imposto a-o goerno françeize da-a Germania o consentì a-o Giappon de sottomette gradualmente into 1940-41 tutta l’Indociña françeize. Otr'a êse fonte preçiosa de mateie primme, o possesso do Sud-Est axiatego o doveiva servî pe rescinde ogni contatto di USA co-a Ciña e l’intrega Axia orientâ, scin a Scingapô; una votta sconfita a Ciña con l’occupaçion de vie de rifornimento statunieize in Birmania, i Stati Unii saieivan stæti infin costreiti a riconosce a preminença do Giappon inte l'Estremmo Oriente. I strepitoxi ma inluzói succesci riportæ da-i Tedeschi inta campagna de Ruscia de l'estæ-aotunno 1941 aveivan convinto i circoli militæ niponneghi che a rescistença sovietica a stesse pe crollâ e che foise zonto pe o Giappon o momento d’inseise into conflito in atto in Occidente. Mentre ch'ea in corso de trattative diplomateghe con Washington, o 7 dexembre 1941 (un’ôa primma che avesse lœugo a-a Casa Gianca l’odiença recesta da-a rappresentança diplomatica giaponeize) o governo do generâ H. Tojo, mediante l’attacco de Pearl Harbor o dette repentiñamente iniççio, a-a guæra co-i USA (Italia e Germania intrian in guæra contra i Stati Unii l’11 dexembre). O 10 dexembre, 2 unitæ britanneghe a grande raggio d’açion, a Repulse, e a Prince of Wales, fun affondæ into Paxiffego. Inte 4 meixi, o Giappon o l'attuò a parte ciu importante do programma iniçiâ de espanscion territoriâ in Axia: a Thailandia invaza a se alliò co-o Giappon (21 dexembre), che da quello territoio o scadenò l’offensciva contra a Malaysia e Scingapô; Hong Kong o caze' a dexembre, a zenâ fun invase Birmania, Indie Orientæ Olandeixi, Nœuva Guinea, Salomon e Feipiñe.
A conferença de Washington[Càngia | modifica wikitesto]
Churchill e Roosevelt inta primma conferença de Washington (22 dexembre 1941-14 zenâ 1942) decidettan de concentrâ o sforço prinçipâ de guæra contra a Germania, a-o fin d’impedî l’attuaçion do so cian de controllo de tutto o potençiâ economico eüropeo mediante o sciaccamento de l'URSS e de restâ provizoiamente in sce-a difensciva into Paxiffego. Arestæ con poche coraçæ a dispoxiçion doppo Pearl Harbor, i USA costruin a ritmo accelerao e portaerrei, pe adeguâse a-e nœuve exigençe da tattica æronavâ. S'aseguon in tâ moddo o successo contra i Giapponeixi inte battagge do Mâ di Coali (7-8 mazzo 1942) e de Midway (4-6 zugno 1942), che sventon a menaçça diretta verso l’Aostrallia.
I opiaçioin belliche into 1942-43[Càngia | modifica wikitesto]
A bataggia de Stalingraddo[Càngia | modifica wikitesto]
Inta posa invernâ, i Sovietichi aveivan riorganizzao i corpi coraçæ e sorvetutto rafforçao potentemente l’artigiaja anticaro, mentre e fornitue di Anglo-americhen seguivan una curva ascendente. In campo tedesco o sforço o vègne a gravitâ squæxi solo che in sce-o gruppo sud che, a-o comando de F. von Bock, o l'aviæ dovúo destruzze i armæ sovietiche distribuie fra o Mâ d’Azov e a region de Kursk, sfondâ tra Voronež e Šachty, in sce-o vertixe de l'ansa do Don (de fronte a Stalingraddo), quindi, con un movimento de converscion, marciâ verso Mosca da tergo. O cian difenscivo sovietico o consciderava obiettivo fondamentâ o mantegnimento do settô de Voronež, pe evitâ l’ingugimento diretto de Mosca da E. I succesci conseguii a luggio e inta primma decade d'agosto contra o nemigo in rotta ch'o l'abbandonava, deximao, di immensci teritoi, condussan l’âto comando tedesco a-a decixon de sottrae a l'armâ coraçâ de von Bock, diretta verso Stalingraddo, un bon terço di effettivi, pe asbrialo a-a conquista di petrolli do Caocaso. Coscì a Wehrmacht a s'atrovò a perseguî scimurtaniamente doi obiettivi separæ l’un da l'âtro da de distançe enorme inte quæ a mancança de vie de comunicaçion a rendeiva imposcibili i scangi di ommi e di mezi. L’attacco sovietico lanciao o 19 novembre, aveiva imprexonao a VI armâ tedesca into settô de Stalingraddo, tra o Don e o Vorga. A controffensciva sovietica d’inverno, sviluppaase da-o 10 zenâ 1943, a recacciò i Tedeschi (março 1943), in sce-o medio Donez. L’exito da battaggia de Stalingraddo a segnò a fin de l'impulso offenscivo tedesco e dette avío a-a guæra de esaorimento, a tutto vantaggio da coaliçion anglo-russo-statunieize.
A-a campagna de Ruscia piggiò parte di unitæ italiañe: o Corpo de Spediçion Italian in Ruscia (CSIR), a-o comando do generâ G. Messe (luggio 1941-aotunno 1942), o fu succescivamente integrao con di âtre unitæ scin a razonze l’entitæ de una armâ (VIII armâ ò ARMIR, Armâ Italiaña de Ruscia), a-o comando do generâ I. Gariboldi. O combatté, inte de drammatiche condiçioin de inadeguateçça de mezi, a battaggia difensciva do Don.
A campagna d’Affrica, 1941-43[Càngia | modifica wikitesto]
O generâ britannego C. Auchinleck, disponendo de truppe do Commonwealth doppo a capitolaçion de l'Africa Orientâ Italiaña e dœuviando i primmi mezi fornii in grande mezua da-i Stati Unii, o scadenò un’offensciva (11 novembre 1941-11 zenâ 1942) co-a quæ o l'ariescì a rioccupâ tutta a Cirenaica. O grosso de forçe mobili de l'Asse o l'aveiva però posciúo mettise in sarvo, e pochi giorni doppo o comando de l'Asse, riçevui di noteivi rinforçi, o sferrò a terça offensciva (21 zenâ-10 frevâ 1942), ch'a sorpreize i Ingreixi esaorii e i costrinse a retiâse da-a Cirenaica, a ecceçion do porto de Tobruk.
Inta quarta e urtima offensciva de l'Asse (27 mazzo-30 zugno 1942), occupâ Tobruk (21 zugno) e cheita Marsa Matruh, i Ingreixi fun inseguii sciña a l'istmo de el-’Alamèin , dove o 30 e forçe italo-tedesche s'atteston. O nœuvo comandante ingleize, B.L. Montgomery, o 23 d'ottobre o sferrò a terça offensciva britannega, travozendo o 3 novembre o diaframma difenscivo de el-’Alamèin. L’Asse o perdette l’iniçiativa de opiaçioin; i alliæ l’8 novembre sbarcon in Argeria e in Marocco, portandose into frevâ 1943 a-i margini da Tunixia, dove a Mareth e Akarit i Italien se difeizan validamente contra l’VIII armâ britannega. O 17 arvî-13 mazzo, i Angloamerichen sferron l’offensciva finâ, ch'a l' eliminò e forçe de l'Asse in Africa. L’11 mazzo, o generâ H.-J. von Arnim o firmò a reiza di Tedeschi, o 13 de mazzo s'arreise i Italien ascì.
A-o sbarco angloamerican in Marocco e Argeria, feççe seguito a costituçion do comitáto françeize de libiaçion , capezao da-o generâ C. De Gaulle. Ebban alloa avío in França e in tutti i paixi occupæ da-i Tedeschi (ma ascì in Italia) e açioin da rescistença: sciopperi, sabotaggi e a guerriggia di partixen.
A battaggia de l'Atlantego[Càngia | modifica wikitesto]
Da-o prinçippio do conflito scin a-o mazzo 1945, ebbe lœugo inte l'Atlantego o confronto tra i alliæ e e forçe de l'Asse pe o controllo de rotte de navegaçion dœuviæ da-i primmi pe i rifornimenti di armamenti e mateie primme. A-o prinçippio da guæra o naviggio de superfiçie pesante franco-britannego o l'ea enormemente supeiô a quello tedesco. A guæra de corsa a scentò doppo l’eliminaçion da coraçâ tedesca Graf von Spee inti ægoe do Río de la Plata (17 dexembre 1939) e i sottomarin, comme za inta primma guæra, vègnan a costituî o nerbo da flotta navâ tedesca. A lotta contra i U-Boot a se feççe pe i alliæ progrescivamente ciu fadigosa: l’armiagio K. Doenitz into 1940 o l'aveiva costituio a Lorient, in Bretagna, un comando centrâ, che in sce-a base di dæti informativi recugeiti da l'aviaçion o l'impartiva i ordini a-i sottomæn pe guidâli, durante a nœutte, a-a preiza de contatto. I Ingreixi provviddan a-a difeiza munindo de re' paascilui e nave destinæ a occupâ e poxiçioin esterne di convolli, con de nœuve fregatte a grande aotonomia, co-o scistema de rifornî in mâ o naviggio de scorta meno effixente, accrescendone l’aotonomia, con l’impiego de aerrei de ciu grande raggio e, sorvetutto, a traverso a realizzaçion progresciva de nave portaerrei de scorta. A battaggia a conobbe de faze alterne, ma inte l'arvî-mazzo 1943, l’introduçion, pe a localizzaçion di sottomarin, de nœuvi appægi (radar e sonar), a misse in crixi a guæra tedesca a-i convolli di alliæ, e solo in parte i Tedeschi poettan, verso a fin do 1944, repigiâ o so cian de guæra a-i convolli applicando a-i U-Boote di nœuvi dispoxitivi (Schnorchel) che consentivan una prolongâ immerscion, a-o repao da l'offensciva æro-navâ avversaia.
A campagna d’Italia 1943-44[Càngia | modifica wikitesto]
A-a conferença alliâ de Casablanca (14-24 zenâ 1943) fu deciso l’avertua do segondo fronte e ghe prevarse a texi do sbarco in Siçilia e de l'invaxon de l'Italia. Inta nœutte tra o 9 e o 10 luggio 1943, fu sferrao l’attacco anfibbio contra l’isoa, ch'a caze' o 17 d'agosto. A-a cheita do fascismo (25 luggio 1943) seguì e trattative do nœuvo governo Badoglio co-i alliæ, che porton o 3 de settembre, co-a firma de l'armistiçio de Cascibbile, a-a reiza incondiçionâ. L’8 de setembre, con l’annonçio de l'armistiçio, e forçe tedesche occupon a penisoa e frontezzon o sbarco effettuao o mæximo giorno da-i alliæ a Salerno. Co-a disgregaçion de superstite forçe armæ italiañe, començò l’occupaçion tedesca da capitâ, abbandonâ da-o re e da-o governo che a Brindixi pigion contatto co-i alliæ, a scianco di quæ, o 13 d'ottobre, l’Italia a l'intrò in guæra contra a Germania, mentre a Salò se formava sotta o controllo tedesco o governo da Repubbrica Sociâ Italiaña.
Aretiæse a N de Nappoli, insorta o 27 de settembre, mentre e forçe statunieize sbarcavan a Ançio (22 zenâ 1944), i Tedeschi oppozan una tenaxe rescistença in sce-a linnia Gustav, ch'a vègne infin stoccâ co-in attacco a Cascin (11-19 mazzo 1944); seguì l’avançâ alliâ verso Romma, liberâ o 4 de zugno. E forçe tedesche, abbandonâ l’Italia centrâ, s'atteston in sce-a linnia Gotica longo l’Appennin tosco-emilian: o fronte apeninnego o crollò doppo una nœuva offensciva alliâ e l’eserçito tedesco, tra o 9 e o 24 arvî, o fu dexintegrao.
O sbarco in Normandia e o doggio fronte[Càngia | modifica wikitesto]
O fronte occidentâ[Càngia | modifica wikitesto]
O segondo fronte, recesto da-i Sovietichi pe alleggerî a prescion tedesca, o fu averto co-o sbarco in Normandia (opiaçion Overlord), mentre o comando tedesco o l'aveiva concentrao i so sforçi difenscivi in sce-o Passo de Calais, cappolinia do scurçaiœu pe a Ruhr. O Westwall o fu rinforçao inte l'inverno 1943-44, doppo a nomina de Rommel a ispettô do Vallo Atlantego. O sbarco o l'ebbe lœugo o 6 de zugno tra a penisoa do Cotentin e e ciazze do Calvados. E forçe alliæ, a-o comando de D.D. Eisenhower, ean preponderante a tæra e in sce-o mâ; a mæxima aviaçion tedesca a poeiva consciderâse finia (into giorno decixivo do sbarco, a Luftwaffe a l'effettuò 70 sciortie contra e 10.585 di avversai). Concluzase a battaggia de ciazze co-a rottua de Avranches do 1° d'agosto, i Tedeschi, pe evitâ l’açerciamento evacuon rapidamente a França sciña a-a Mœusa. O sbarco in Provença (opiaçion Anvil), do 15 d'agosto, o l'accelleró a marcia alliâ verso E e o l'apportò forçe nœuve pe i eventi succescivi. O 19 agosto insorse contra i Tedeschi Pariggi, dove C. De Gaulle o zonse o 25 succescivo. A battaggia de riconquista da França a l'ea terminâ e stava pe començâ a conquista da Germania.
O fronte orientâ[Càngia | modifica wikitesto]
Co-a terça campagna invernâ do 1943-44 e co-a quarta campagna estiva do 1944, i Sovietichi, a superioritæ di quæ in sce-i Tedeschi a l'ea ormai noteive in ommi e in armamenti, s'inverson in sce l'Œüropa orientâ, portandose contemporaniamente in sce-a Vistola, inti Balchen e in Ungaja, scin a Budapest.
A fin da guæra[Càngia | modifica wikitesto]
Œüropa[Càngia | modifica wikitesto]
O fallimento de l'offensciva lanciâ a dexembre inte l'âtocian de Ardenne o l'aggravò a situaçion tedesca, reiza da pœu despiâ da-o scadenamento de l'offensciva sovietica da Vistola (zenâ 1945), ch'a costrinse i Tedeschi a recegâ in sce l'Oder, urtima linia de rescistença in sce-o fronte orientâ a proteçion de Berlin.
In sce-o fronte occidentâ, o 10 março 1945 i alliæ stabilin una primma testa de ponte in sce-a drita do Ren e o 23, mentre l’URSS a començava a battaggia de Vienna, pilastro da difeisa tedesca a sud-est, començon con un lanço de paacheitisti a gigantesca opiaçion finâ de l'otra Ren. Cheita Vienna o 13 arvî, o 16 i Sovietichi començon a battaggia de Berlin, preiza o 2 de mazzo, doppo o suicidio de Hitler (30 arvî). O 7 de mazzo, a Reims, fu firmao a reiza sença condiçioin da Germania a-i Anglo-americhen; o giorno succescivo, a Berlin, quella a-i Sovietichi.
Estremmo Oriente[Càngia | modifica wikitesto]
L’offensciva alliâ into 1943 e l’avançâ statunitense into corso do 1944 aveivan determinao una nœuva situaçion int'o scacchê bellico do Paxiffego. A conquista de Feipiñe a l'arvì a via a l'invaxon do mæximo Giapon: occupao Iwo Jima (frevâ 1945) a março i Statunitensci sbarcon inte Isoe Okinawa. O scontro, aeronavâ e terrestre, o se protrasse scin a zugno, quande l’isoa a caze', mentre i alliæ liberavan squæxi tutta a Birmania e aquixivan o dominio assolúo do çê in Ciña. Nonostante a squæxi totâ destruçion de risorse belliche, o Giappon o rescistette, capitolando solo doppo l’esploxon, aotorizzâ da-o prescidente statunitense H. Truman, da bomba atommica in sce-e çittæ de Hiroshima (6 agosto) e Nagasaki (9 agosto; int'o mæximo giorno l’URSS a l'arvì e ostilitæ contra o Giappon). A reiza a fu firmâ o 15 d'agosto.
I trattæ de paxe[Càngia | modifica wikitesto]
I problemi da paxe ean stæti affrontæ da USA, URSS e Gran Bretagna za into corso do conflito inte conferençe de Teheran (28 novembre-1° dexembre 1943) e Jalta (4-12 frevâ 1945) co-a comuña enonçiaçion de di prinçipi ideæ e politeghi e pe a definiçion, precizâ a Jalta, de rispettive sfee d’influença into mondo. Inta conferença de San Francisco (25 arvî-15 zugno 1945) fu stabilii i statuti da futua organizzaçion societaia internaçionâ, e Naçioin Unie. I ministri di Esteri de URSS, USA, Gran Bretagna e França elaboron i trattæ de paxe inte l'arvî-luggio 1946.
A Parigi fu sottoscrito (10 frevâ 1947) quelli riguardanti a Finlandia, a Romania, a Bulgaia, l’Italia e l’Ungaia. I trattæ imponeivan de sançioin economiche (riparaçioin) e giuridiche (puniçioin di criminæ de guæra; impegno de istituî e libertæ democrateghe), mezue de disarmo, e vaste diminuçioin de territoio metropolitan e coloniâ (pe queste urtime s'amie a stoia di scingoli stæti). I contrasti politeghi deliniæse into doppoguæra fra i alliæ impedin a definiçion do trattao de paxe co-a Germania.
A quello co-o Giappon, sottoscrito o 7 settembre 1951 a San Francisco da 48 stæti membri de Naçioin Unie, no aderì l’URSS, che into 1956 a concluse co-o Giappon un trattao bilaterâ.
O trattao de paxe con l’Aostria o fu concluso a Vienna o 15 mazzo 1955.
Carattere e conseguençe da guæra[Càngia | modifica wikitesto]
I elementi essençiæ che contradistinguan a segonda g. son connesci inançitutto a-o carattere ideologico e totâ do conflito. Into conflito i alliançe naçionæ acaton un carattere de çernia politica, civî, etica; ôtr'a ço, no solo o s'esteize a-i 5 continenti ma o penetrò profondamente inta popolaçion civî, coingugendoa segge attraverso e deportaçioin, i bombardamenti de çittæ, i sterminni, segge attraverso e formaçioin combattenti voentaie civî.
In sce-o terren streitamente militâ, i protagonisti fun o caro armao, ch'o liquidò a guæra de trincea e o restituì o primato a l'attacco, e l’aerreo da bombardamento, l'uso estenscivo do quæ o fu fonçionâ tanto a-a destruçion di obiettivi militæ quanto a-a demoralizzaçion de popolaçioin e a-o scompaginamento da vitta civî; so estremmo sviluppo o s'ebbe con l’impiego di miscili (V1 e V2 tedesche inta battaggia d’Inghiltæra) e, tanto ciu, con l’uso de l'arma nucleâ (conseguia attraverso un’affannosa competiçion scientiffega tra Statunieixi e Tedeschi) ch'a pose fin a-o conflito arvindo l’era atomica. Inallumieivi fun i sviluppi de l'industria bellica e applicâ; inte tutti i paixi belligeranti o sforço produttivo o fu strenno e guaagnante risurtò a coaliçion ciu forte in sce-o cian economico.
A pratica de l'anientamento do nemigo a l'appâ centrâ into complesso do conflito. O regimme naçionalsocialista tedesco o l’applicò innançitutto a l'interno ancon in periodo de paxe, inandiando o pianificao sterminnio de minorançe raçiæ e politiche. No meno sanguinenta fu a risposta alliâ (pres., co-o bombardamento de Dresda e quelli de Hiroshima e Nagasaki), sciben che priva de motivaçioin ideologiche che caratterizzavan l’aggrescivitæ di primmi. A-a fin do conflito fu calcolao ciu che 50 mioin de morti (30 inta sola Œüropa), oltre 2/3 di quæ civî. A risposta internaçionâ a-o disegno naçionalsocialista a divègne efficaxe quande una larga alliança a contrapoze a l'espanscionismo de l'Asse una coordinâ força de contegnimento e contrattacco; a questa força dette un apporto a rescistença, saiv'a dî i movimenti de liberaçion de naçioin occupæ da l'Asse ò de l'Asse mæximo, e ço o contribuì a deliniâ o carattere sovranaçionâ e etico, oltre che ideologico, da guæra.
E conseguençe politiche da segonda g. s'inseiscian inte questo quaddro. I Stati Unii d’America ean sciortii definitivamente da-o tradiçionâ isoaçionismo, sopportando una parte sostançiosa do sforço bellico, e aveivan contribuiio in moddo decixivo a-a vittoia alliâ, aseguandose pe l’avegnî un rollo preminente inta politica mondiâ. Pe di âtri versci, l’URSS a l'emerzette da-o conflito stremâ ma co-in enorme prestigio pe avei bloccao in direçion orientâ l’espanscion tedesca. Inte una scituaçion inta quæ i âtre potençe vinçitrixe ascì ean affrite da di giganteschi problemi de ricostruçion, fu in gio a-i doi grandi stæti che se riorganizzò a vitta politica mondiâ (in sce-o terren internaçionâ, into 1945 nasceiva l’Organizzaçion de Naçioin Unie, ch'a l'assegnava un rollo preponderante a 5 potençe vinçitrixe: USA, URSS, Ciña, Gran Bretagna, França). Into contempo, l’alliança do periodo bellico a se trasformò rapidamente in rivalitæ portando a una divixon de l'Œüropa e do mondo inte sfee d’influença; questo nœuvo equilibbrio bipolâ (costituiose inti anni 1945-49) o l'aviæ contraddistinto a politica mondiâ scin a-a disgregaçion do blocco sovietico (1989). Inte questo senso, a reünificaçion tedesca (1990) a l'ha costituio de fæto a soluçion da prinçipâ de pendençe politico-territoriæ arestae averte doppo o conflito.


c: text/html

text:
Richard Wagner
Wilhelm Richard Wagner (Leipzig, 22 Mazzo 1813 - Venessia, 13 Frevâ 1883), o l'è stæto 'n composcitô, librettista, direttô d'orchestra e saggista tedesco.
Ûniversalmenti reconosciûo comme ûn di ciû importanti composcitoi da stöja da mûxica, Wagner o l'è stæto ascì 'n teòrico mûxicâ, ma prinçipalmenti famoso pe e sêu êuvie liriche, ciammæ da lë "drammi mûxicâli". Diverso da i âtri composcitoi, Wagner o scrivéiva sempre lë mæximo o libretto e a mise en scène pe e sêu êuvie.
E composcissioin de Wagner, e pròpriamente quelle de l'ûrtimo periodo, son relevanti pe a tescitûa contrappuntistega, o ricco cromatiximo, e armonie e a tecnica do leitmotiv: temi mûxicâli assoçiæ con personn-e, pòsti oppûre sentimenti. Wagner o l'è stæto anche precûrsô de svilûppi do linguaggio mûxicâ: tra quelli 'n estremmo cromatiximo e atonalitæ g'han influensòu o futûo da mûxica clascica.

robotstxt: allowed

filter: keep


text:
Teivie
O Teivie (it. Tevere) o l' è o sciümme prinçipâ de l' Italia peninsulâ, e o terso da nassion in lunghessa dòppo o Po e l' Adige. Pe superfiçie do baçin imbrifero o l' è segundo solo a-o Po, mentre pe quante riguarda a portâ o l' è süperòu da-o Po e da-o Ticin. O nasce a 1268 metri insci'o livello do mâ, insci'o Monte Fumairoeu in Romagna (Appennin Tosco-Emilian). O bagna Toscann-a, Umbria e Lassio e o sbocca int'o Mâ Tirreno a nord de Ostia, doppo esise diviso pòco primma in te dui rammi: Sciumæa Grande a sud e Canä de Sciumexin a nord. Se ritegne che o rammo settentrionâ o segge artifiçiâ, fæto scavâ da o Claudio o da o Traian. O regime do Teivie o l' è torrentissio fin a-a conflüensa co-a Nera ( o seu affluente prinçipâ ) e dòppo de quella o diventa fluviâ.
Indiçe
Çentri abitæ attraversæ (dä vivagna ä foxe)[Càngia | modifica wikitesto]
O Teivie in çiffre[Càngia | modifica wikitesto]
- Lunghessa 405 km
- Süperfiçie do baçin imbrifero 17.169 kmq
- Portä media (a Romma) ca 240 mc/s (minima d' Agosto: 128 mc/s; mascima de Frevä: 350 mc/s)
Affluenti[Càngia | modifica wikitesto]
Chiascio, Paglia, Nera, Farfa, Aniene
O Teivie in ta mitologia[Càngia | modifica wikitesto]
O Teivie o l' ea anche venerou comme divinitæ: l' arte a o rappresentava barbüo e accucciou in sce un scianco.


text:
Torriggia
Torriggia ou Toriggia (Torriglia in italian), o l'è 'n comune de çirca 2.291 abitanti int'a provinsa de Zena.
Indiçe
Geografia[Càngia | modifica wikitesto]
Inta Provinsa de Zena, a 36 km da-o capolêugo zeneise.
Stoia[Càngia | modifica wikitesto]
Pòsti de interesse[Càngia | modifica wikitesto]
Economia[Càngia | modifica wikitesto]
Coltùa[Càngia | modifica wikitesto]
Gh'è o mito da Bella de Torriggia, 'na lezendâja figûa de 'sto paize, da quæ o se dixe: "A Bella de Torriggia: tûtti a vêuan, nisciûn a piggia"
Manifestaçioin[Càngia | modifica wikitesto]
Gh'è 'na torta, preparaa con amàndoe e pasta fròlla, ciammâ ascì a "Bella de Torriggia".


text:
Gustav Klimt
Gustav Klimt ( Baumgarten,Vienna, 14 Lüggio 1862 – Neubau, 6 Frevä 1918) o l' è stæto un pittô austriaco, importante esponente do movimento da Secescion Vienneise. Figgio de un orafo originaio da Boemia, o s' ea iscrito ä Kunstgewerbeschule (Scöa de Arti e Mestë) do Müseo dell' Arte e dell' Indüstria de Vienna. I sö primmi travaggi importanti son stæte e decorasioin de dui edifici (fæte da Klimt, da sö fræ Ernst e da Franz Matsch): o Burgtheater e o Kunsthistorisches Museum.
Divegnüo protagonista, e primmo prescidente, da Secescion Vienneise, Klimt o l' ideava o manifesto pe a primma mostra de questo movimento, nasciüo pe via da separaçion dall' associaçion Künsterhaus, consciderä troppo conservatrice in campo artistico. In to 1900 l' opera Filosofia a vegniva premiä con a medaggia d' ou all' Espozision universale de Pariggi, dopo esse stæta incompreisa in Austria. Caratteristica dell' opera de Klimt a l' è a capaçitæ de intreççä inseme elementi figürativi – comme o corpo femminile – e unna decoraçion ricchiscima, in ta quale vegne utilizzou anche l' ou, rimembransa da perisia artigianale do poæ. A critica a l' ha visto in to tipo de decorasion döviä dall' artista anche l' influensa dell' arte bizantinna: Klimt o l' aveiva vixitou Ravenna in to 1903. Unna atra parte dell' opera dell' artista austriaco, meno famosa in to grande pübblico, a l' è rappresentä dai paesaggi. L' influensa de Klimt in sce i artisti successivi a l' è stæta notevole, a partî da Egon Schiele e Oskar Kokoschka.


text:
Salvador, Brasî
Salvador a l'è 'na çittæ brasiliann-a, capolêugo do stato da Bahia, into nord-ovest do Pàize.
Dïta in portoghéize São Salvador da Bahia de Todos os Santos, a l'è inte 'na penìsöa inscia costa de l'Oçeano Atlantico, essendo o ciû grande porto d'esportaçioîn e çentro d'a regiôn metropolitann-a do Recôncavo Baiano.
Comme terso mûniçipio ciû popolòu do Brasî, a sêu popolassiôn a l'ëa into 2002 de 2.540.000 abitanti.
Storicamente, a l'è stæta a primma capitâ do Brasî e anchêu se pêuan vedde edifiçi storici d'interessante attrattiva tûristega. A l'è stæta descrita e raccontä da-o çelebre scrittô brasilian Jorge Amado. I viâli antighi comme o famozo Pelourinho, l'amabilitæ e allegria d'a sêu gente, a festa do carlevâ e a sêu mûxica, e belliscime spiage e e diverse manifestaçion da coltûa popolä brasiliann-a, prodotto da mescciûa d'i elementi africhen e coloniâli, a a fan diventâ 'n pòsto importantiscimo into patrimonnio da naçion intrega.


text:
Manto Neigro
Manto Neigro o l'é 'n film stòrego canadéize do 1993.
Stöia[Càngia | modifica wikitesto]
O sciò LaForgue, præve françéize, inte l'anno 1634, o vegne mandòu a convertî i Indiæn Üroin inte 'na regiòn do Canada vixìn a-o sciumme San Loenzo. Pe' arrivâ a-o lô pæize, o vegne aggiûtòu da 'na banda de Algonchinn-i. Però o præve o finisce in mezo a-a guæra tra Üroìn, amixi di Françéixi, e i Irochéixi, amixi di Ingléixi.
Quande o sciô LaForgue o l'arrivva a o pæize di Üroin, o scovre che son tûtti marotti pe' 'na marottûa che se son piggiæ da-i gianchi.
Osservasioìn[Càngia | modifica wikitesto]
O film o parla surviattûtto de incomprenscioìn che g'èan, inte quell'epoca, tra Indiæn e gianchi. O periodo stòrego o l'é quello de guære indiann-e in Canada (Françéixi, Algonchìnn-i e Üroìn contro Ingléixi e Irochéixi).


text:
Moinello
Moinello, tipo de argagno co l'asciâ o fuzo orizontâ, dispoxitivo mecannico atto a ingœugge o desgœugge un cavo o cheña pe solevâ in peizo o pe rebelâlo.
Se n'atrœuva soventi de legno con doe manegge de d'ato a-i poççi pe tiâ sciu o ruxentâ.
A l'uzo o l'è dœuviao a-a proa di barchi pe sarpâ l'ancoa, o inte strafíe pe tiâ sciu o carello.
Un tipo particolâ o l'è o moinello diferençiâ dovve i doi cappi da corda en attacæ a-e doe estremitæ do fuzo, che gh'han in diammetro despægio, e 'na taggia mobbile a l'è apeiza a-a corda: gjando a maneggia, un cappo da corda o s'ingoeugge e l'atro o se desgoeugge, e a taggia a s'isa o a s'asbàscia creando in vantaggio mecannico.


text:
Murasaki Shikibu
Murasaki no Shikibu - damma de corte e scritrixe giapponeize (m. 1014), o nomme da quæ o l'è formao da quello (Murasaki) de una protagonista da so œuvia ciu famosa e da quello (Shikibu) da carega che o poæ o croviva into Ministeo di Riti.
Nasciua inta potente famiggia di Fujiwara, verso o 1006-07 a l'intrò a-o servizio de Shoshi, una de consorte de l'imperatô Ichijo, in gio a-o quæ s'arecugette i mascimi scritoî de l'epoca (e damme de corte Izumi Shikibu, Akazome Emon, Sei Shoganon).
Into Murasaki Shikibu nikki ("Diaio de Murasaki Shikibu"), a Murasaki a l'ofre de preziose informaçioin in sce-a vitta de corte e in sce-a complessa senscibilitæ estetica do so tempo.
O Murasaki Shikibu shu ("recugeita poetica de Murasaki Shikibu") o conten circa 20 esemplæ da so produçion poetica, o nucleo prinçipâ da quæ o se trœuva a l'interno do Genji monogatari ("Stoia de Genji").


text:
Sydney
Sydney a l'è a capitâ do stato oustralian do Nêuvo Galles do Sûd, e a ciû grande e vëgia çittæ oustraliann-a (fondâa into 1788).
A çittæ a g'ha çirca 170.000 abitanti e l'area metropolitann-a ciû de quattro millioin. Insëmme a Melbourne, l'eterna rivâle pe o tittolo de çittæ ciû importante da naçion, Sydney a rappresenta o chêu commerçiâ e coltûrâ oustralian. A l'è 'n destin importante pe o tûriximo locâle e internassionâ e a l'è stæta premiâa molte vòtte comme ûnn-a de e çittæ ciû belle e vivibili do mondo. A l'è ammirâa pe o sêu porto, a bellixima costa, o climma cädo e a coltûa cosmopolita.
I sêu abitanti vegnan ciammæ sydneysiders oppûre meno de sovente sydneyite. A maggioransa da popolassion a l'è d'origgine brittanega e irlandéise, ma ciû reçentementi se son formæ grandi comûnitæ d'italiæn, grechi, libanéixi, arabi e asiatici.


text:
Teoria elioçentrica
In to 1532 Niccolò Copernico, matematico e astronomo polacco, o finiva de scrive o sò libbro De Revolutionibus Corporum Cœlestium. Nasceiva a Teoria Elioçentrica, oua dïta anche Scistema Astronomico Copernican, de grande importansa no solo in Astronomia ma anche in Fixica, dæto che o studio di movimenti di còrpi celesti o saieva servio, in to periodo feliçe fra Copernico e Isaac Newton, a superâ l'antiga distinçion fra Fixica terrestre e Fixica celeste.
Indiçe
O Sô ao centro[Càngia | modifica wikitesto]
Comme dixe zà a parolla elioçentrica, a scoverta de Copernico a l'é stæta avei trovou che o Sô o l'é ao centro e i atri corpi celesti ghe orbitan atorno; intorno a-a Tæra, che a l'é un pianeta comme tutti i atri, gia a Lunn-a. Finn-a a aloa se credeiva in ta Teoria geoçentrica segondo a quae o Sô e i pianeti avieivan giou atorno a-a Tæra.
O preçedente storico de Aristarco de Samo[Càngia | modifica wikitesto]
In veitæ za in ta primma meitæ do terso secolo avanti Cristo Aristarco de Samo, dito o Copernico antigo, o l'aveiva sostegnuo che a Tæra a giava atorno ao Sô. Pe Aristarco, adreitua, a giâ atorno ao Sô a no l'ea solo a Tæra e i pianeti do Scistema Solare, ma tutto l'Universo compreiza a sfera de stelle fisse. A teoria de Aristarco a l'à avuo poca fortunn-a fra i sò contemporanei: l'unico astronomo antigo a daghe a mente o l'é stæto Seleuco de Seleucia verso o 150 a.C.
Fondamenti matematici[Càngia | modifica wikitesto]
Johannes Kepler, ciù conosciuo con a forma latinizâ do seu nomme comme Giovanni Keplero, acetando a teoria de Copernico o ghe avieiva dæto ascì di fondamenti matematici. A Tæra e i atri pianeti gian atorno ao Sô: Keplero o screuve che e òrbite no son circolari comme credeiva Copernico, ma elittiche. Inoltre, graçie anche a-e osservaçioin do sò mæstro Tycho Brahe, o definisce træ lezzi che regolan o movimento di pianeti intorno ao Sô.
Lezzi de Keplero[Càngia | modifica wikitesto]
- Prima lezze: I pianeti percoran òrbite elittiche, de quae o Sô o piggia un di feughi.
- Segunda Lezze: O raggio vetô che dou Sô o va a un pianeta o percorre aree paege in tempi paegî.
- Terza Lezze: O rapòrto fra o cubbo do raggio de l'òrbita e o quadrato do tenpo de rivoluçion o l'é o maeximo pe tutti i pianeti, òscia in formula R³ / T² = K . Pe raggio de l'òrbita o se intende a distansa media fra pianeta e-o Sô.
Fixica terrestre e Fixica celeste[Càngia | modifica wikitesto]
Dai tenpi de Aristotele a quelli de Keplero se pensava che region sublunare (òscia a Tæra) e region sorvialunare (i atri corpi celesti) seguisan lezzi diverse: a Tæra alterabile e corutibile, i Astri eterni, incoruttibili, sogetti a un movimento circolare ugualmente eterno. A nascita de a teoria de Keplero a l'inandia a Fixica moderna, pe a quae e lezzi son paege in tutto l' Universo.


text:
Honduras
Nomme ûffiçiâ: República de Honduras, pàize de l'America çentrâ, a sêu capitâ a l'è Tegucigalpa.
A g'ha 'na popolassiôn de 7,326,496 abitanti e 'na sûperfiçie de 112,492 km² con 820 km de coste, essendo bagnäa da l'Atlantico e o Paçiffego.
O nomme Honduras o vêu dî literalmenti "profonditæ". O se dixe che Cristoforo Colombo, into sêu viaggio attraverzo a costa nord-òvest de 'sto Pàize, o l'ha dïto "Grassie a Dio che sæmmo sciortii de 'ste profonditæ", dòpo che e sêu nâvi aggen stæto vexinn-e a-o naofraggio.


text:
Mark Twain
Mark Twain o l'ëa o sorvenomme do çellebre scrittô e ûmorista statûnitense Samuel Langhorne Clemens, nasciuo a Florida (Missouri), o 30 Novembre 1835 e mòrto a Redding (Connecticut), o 21 Arvî 1910.
Tra e sêu êuvie ciû famoze ghe son:
- E avventûe de Tom Sawyer (The Adventures of Tom Sawyer)
- O prinçipe e o pòvou (The Prince and the Pauper)
- 'N americàn a-a corte do rè Artû (A Connecticut Yankee in King Arthur's Court)
- E avventûe de Huckleberry Finn (The Adventures of Huckleberry Finn)
- Vitta inscio Mississippi (Life on the Mississippi)


text:
Cheratôxi solare
A Cheratôxi solare a l' è unna forma de ipercheratoxi de origine solare da pelle: a l ' è unna lexion pre-cancerosa displastica che a pö evolve in te unna forma maligna (carcinoma spinocellulare); pe via da poscibile evolusion a vegne ciammä precanceroxi e no tumô benigno.
Indiçe
Epidemiologia[Càngia | modifica wikitesto]
Molto ciü diffusa in te personne con pelle ciæa, l'etæ de maggiô diffüxion a l' è dä quarta decade in poi. Fra i fattoî de rischio gh' è a prezensa de efelidi: unna correlasion genetica a no l' è següa ma sotto attension da letteratüa. E zone ciü a rischio son o dorso de man e i padiggioin de oege.
Eziologia[Càngia | modifica wikitesto]
A causa a l' è l' espoxision continua ä lüxe do sô, che a pö causä unn' atra forma scimile: a cheilite solare o cheilite attinica. Pö esse presente anche un'infesion virale da Papilloma virus.
Morfologia[Càngia | modifica wikitesto]
Lexion a aumentou potensiale proliferativo, displastico, con svilüppo do strato corneo paracheratoxico. Presenti atipie in to strato basale. Existe de forme ciü iperplastiche, atre ciü infiammatoie. A proliferasion, comunque, a no passa ao de là da membranna basale. Ghe pö esse di aree de acantolixi (de vescicolasion). A cheratôxi a pö esse associä a elastoxi solare.
Manifestasioin cliniche[Càngia | modifica wikitesto]
O diametro da massa o l' è de dimenscioin piccinne (solitamente 1-2 mm), se nottan de iperplaxie. Anche se se dovesse svilüppä a forma maligna diffiçilmente s' ha de metastaxi. A crescita a l' è lenta.
Diagnoxi differensiale[Càngia | modifica wikitesto]
Diverse son e patologie co-e quaæ va fæta unna diagnoxi differensiale:
- Carcinoma basocellulare
- Lupus eritematoso discoide
- Cheratôxi seborroica
Terapia[Càngia | modifica wikitesto]
Son diversci i trattamenti poscibili soviatütto quande a neoplaxia a l' è circoscrîta: crioterapia, laserchirurgia e diatermocoagulasion. Pe quante riguarda e somministrasioin de meixinne, in forma topica se dövia: imiquimod, tretinoina e 5-fluorouracile-
Da o punto de vista da prevension, e personne co-i öggi ciæi (i ciü esposti) pöen difendise con di appoxiti fotoprotettoî.
Bibliografia[Càngia | modifica wikitesto]
- Cainelli,Tullio;Riannetti, Alberto;Rebora, Alfredo: Manuale di dermatologia medica e chirurgica, terza edizione, McGraw-Hill, Milano 2004 - ISBN 9788838623875


text:
Sacco e Vanzetti
Nicola Sacco (1891 – 1927) e Bartolomeo Vanzetti (1888 – 1927) sun stæti dui anarchici italien emigræ in ti Stati Unî d'America, vittime innocenti de condanna a morte doppo un processo svolto in desprexio di prinçippi giuridici fondamentali. O 5 Mazzo 1920 Sacco, operaio in te unna fabbrica de scarpe, e Vanzetti, venditô ambulante de pesci, vegnivan accusæ do duplice asascinio de un cassë e de unna guardia, compio o 15 de Arvî do meximo anno a South Braintree in to stato do Massachussets. L'ea in corso in te quello periodo unna campagna contra i operai italien appartegninti ae formaçioin anarchiche ( poco tempo primma dell'arresto de Sacco e Vanzetti l'ea morto Andrea Salsedo a New York, cazzendo da un barcon de un uffizio da poliscia dopo esse stæto arrestou; a spiegaçion ufficiale a l'ea stæta che se fisse trattou de un suicidio ). Sciubben che i dui imputæ avessen un alibi valido, e avessen portou di testimoni a sö vantaggio, o 14 Lüggio do 1921 o processo o finiva con a condanna ä penna capitale.
O movimento de opinion[Càngia | modifica wikitesto]
O processo o l'ea stæto seguio da un vasto movimento de opinion pübblica con grandi manifestaçioin segge in America che in to resto do mundo, e a favô di dui anarchici l'ea intervegnüo molti esponenti da cultüa e da politica. Malgraddo questo a condanna a vegniva eseguia o 23 Agosto 1927. S'ea trattou, sotta l'apparensa de un processo criminale, de una condanna dovüa a di motivi politici e ä xenofobia, in te un contesto condiçionou anche da a puìa sciuscitä in te classi dominanti da o successo di bolscevichi in ta rivoluçion rüscia. Vei responsabili da rapinn-a de South Braintree probabilmente ean stæti i membri da banda de un çerto Morelli, ma i fascicoli relativi -insemme a unna pistolla döviä pe i omicidi- ean stæti fæti sparî dai archivi giudiçiai. Ghe saieiva vosciüo çinquanta anni, oscia finna ao 1977, perchè a memoia de Sacco e Vanzetti a vegnisse completamente riabilitä da o governatô do Massachussets.
Çinema[Càngia | modifica wikitesto]
A vicenda de Sacco e Vanzetti a l'è stæta ricostruìa in to film intitolou appunto Sacco e Vanzetti giou in to 1971 da Giuliano Montaldo, avente comme protagonista Gian Maria Volontè in ta parte do Vanzetti.


text:
Tango
O tango o l'è 'n stile mûxicâle e 'na dansa do Río de la Plata, caratteristica d'a çittæ de Bonesaire, ma ascì de Rosario e Montevideo, de ôriggine ûrbann-a e famôso in tûtto o môndo.
A sêu mûxica a l'è marcä in doî tempi, con 'na strûttûa armònica tipicamente italiann-a, sûnnä da 'n ôrchesta tipica co-o bandoneon comme strûmento prinçipâ.
A dansa a se fa in base a l'abbrasso d'a côbbia, môlto sensuâle e cômplessa.
I testi son composti con çerte paròlle de 'na pârlä locâle ciammä lunfardo, e de sovente pârlan de magoîn, speçialmente inte "cose de l'amö", sentîe da-a gente cômûnn-a, aspetto che o relassionn-a co-o blues.
Enrique Santos Discepolo, ûn d'i ciû grandi pôèti d'o Tango, o l'ha definîo comme un pensamento triste c'o se balla.
In prinçipio, o tango o l'è nasciûo comme mûxica popolâre inta velöxe crescita d'a çittæ de Bonesaire, pinn-a d'immigranti, tra i quæ môlti zeneixi, inta zona d'o pôrto e o quartê da Bocca. Côscì i gren outoî d'o tango (Le Pera, Contursi, Discépolo, Troilo, Espósito, Gardel, Filiberto, Razzano, Cobián, Cadícamo e âtri) n'han fæto 'na mûxica nassionâ.


text:
Létteë de 'n ommo morto
Létteë de 'n ommo morto (ПиcbMa MëpTBoro чeлoBeka) o l'é 'n film sovietico do 1986.
Stöia[Càngia | modifica wikitesto]
O film o parla de 'na guæra nûcleare immaginâia ch'a sc-cieûppa tra Stati Unïi d'America e l'Uniòn Sovietica. O protagonista o l'é 'n scensiato ruscio che, doppo a guæra, o scrivve de letteë a o figgio, che no ariviàn mai a destinaçiòn.
Osservasoìn[Càngia | modifica wikitesto]
Tréi anni primma, in America, avevan giòu 'n film ch'o conta d'o mæximo argomento: "O giorno doppo".


text:
Algebra
L' Algebra a l'è unna ramma da matematica ch'a studia e struttùe algebriche, relaçion e quantitæ.
O nomme algebra da l' arabo الجبر - al-ğabr che veu dî union, connescione o completamento, e dâ recatto ascì) vegne da o nomme do libbro do matematico perscian Muḥammad ibn Mūsā al-Ḵwārizmī, intitolô Al-Kitab al-Jabr wa-l-Muqabala ("Compendio in scio Carcolo pe Completamento e Bänsamento"), ch'o tratta a soluçion de equaçioin de primmo e de segondo grao.
Gh'é diversci tipi de algebra:
- Algebra sencia
- Algebra astræta
- Algebra linià
E diverse teorïe:
- Teoria di groppi
- Teoria di anelli
- Teoria di campi


text:
Charles Darwin
Charles Robert Darwin (12 frevâ 1809, Shrewsbury, Inghiltæra - 19 arvî 1882, Kent, Inghiltæra), o l'è stæto 'n biòlogo e natûralista britanego.
O l'ha fæto a base da teorîa moderna de l'evolûssion, costrûendo o conçetto d'evolûsion d'e specie attraverso 'n lento processo de selession natûrâ.
O l'ha pûbbricòu a sêu teorîa insce l'evolûssion de specie into libbro L'origgine de specie (1859), c'o l'è rimasto a sêu êuvia ciû importante e c'a-o l'ha fæto diventâ molto çelebre inta comûnitæ scientifica.
O l'ha raccûgéito molte informassioin inscie quæ o l'ha fondòu a sêu teorîa dûrante 'n viaggio intorno a-o mondo inscia nâve HMS Beagle, e speçialmente dûrante o soggiorno inte ìsoe Galàpagos.


text:
Codiçe de Hammurabi
O Codexo de Hammurabi a l'è uña fra e ciu antighe recugeite de lezze conosciue inta stoia de l'umanitæ. O fu stilao durante o regno do re babiloneize Hammurabi (ò Hammu-Rapi), ch'o regnò da-o 1792 a-o 1750 a.C., segondo a cronologia media.
O reperto[Càngia | modifica wikitesto]
Questa recugeita de 282 lezze do re Hammurabi de Babilonia a fu scorpia in sce 'na stele in diorie, roccia ben rescistente, âta circa 225 cm, e a fu rinvegnua verso a fin de l'œuttocento inta çittæ de Susa (Shushi capitâ amministrativa da Contea de Shushi, inta provincia iraniaña de Khūzestān). Se ritegne ch'a foise originaiamente esposta inta capitâ, e ch'a segge stæta trasportâ in sce-o lœugo do ritrovamento comme bottin de guæra da l'esercito elamia. Attualmente a se trœuva a Parigi, into Museo do Louvre. Una coppia a se trœuva a-o Pergamonmuseum a Berlin.
Commento storico-critico[Càngia | modifica wikitesto]
O corpus legâ o l'è suddiviso inte di capittoli che riguardan varie categorie sociæ e de reati, e o l'abbraçça in pratica tutte e poscibile situaçioin de l'uman convive do tempo, da-i rapporti familiæ a quelli commerciæ e economichi, da l'edilizia a-e regole pe l'amministraçion da cosa pubbrica e da giustizia. e lezze son noteivemente dettaggiæ, e questo o l'ha fornio un agiutto prezioso a-i archeologhi, consentindoghe de ricostruî di importanti aspetti pratichi da societæ mesopotamica. L'importança do codexo de Hammurabi a resezze çerto into fæto che se tratta de uña de primme recugeite organiche de lezze a noi pervegnua, ma sorvetutto into so êse pubbrico, ò pe megio dî pubbricamente consurtabile, espliçitando o concetto giuridico da conoscibilitæ da lezze e da presunçion de conoscença da lezze.
O çittadin babiloneize o l'aveiva perçò a poscibilitæ de verificâ a propria conduta segondo e lezze do sovran, e quindi de evitâ determinæ comportamenti, ò de çerne de attuâli a so reizego e peigo. Pe a primma votta inta stoia do diritto, i comportamenti sançionabili e i eventuæ peñe vegnan reixi notti a tutto o popolo (ò aomanco a chi foise in grao de leze).
O codexe o fa un larghiscimo uso da Lezze do taggion, ben nota into mondo zuægo-crestian pe êse ascì a-a base da lezze do profeta biblico Mose'. A peña pe i varri reati a l'è de fæto soventi identica a-o torto ò a-o danno provocao: œuggio pi-œugio, dente pe dente. Presempio a peña pe l'omiçiddio a l'è a morte: se a vittima però a l'è o figgio de un âtro ommo, a l'omicida vegniâ amaççao o figgio; se a vittima a l'è un scciavo, l'omicida o paghiâ un'ammenda, commezuâ a-o "prexo" do scciavo amaççao.
O codexe o suddividde a popolaçion inte træ classe:
- awīlum (lett. "ommo"), saiv'a dî o çittadin a pin tittolo, spesso nobili e paragonabili a-i Atenieixi da Grecia clascica.
- muškēnum, ommo "semilibero", saiv'a dî libero ma no poscidente e paragonabili a-i periexi sparten da Grecia clascica (da pœu a paola a passò a definî un poveo ò mendicante, e pâ ch'a segge a l'origine de l'attuâ termine "meschin", arabo maskîn),
- wardum (fem. amat), a tutti i effetti scciavo de un padron, ma con molte analogie co-i servi da gleba medievæ.
E varie classe g'han diritti e dovei despægi, e diverse peñe che pœuan êse corporæ ò pecuniaie. Quest'urtime son commezuæ a-e poscibilitæ economiche do reo, nonché a-o status sociâ da vittima.
No vegne riconosciúo into Codexo o drito de responsabilitæ personâ, ossæ a peña a no l'è differente a segonda che o danno commisso o segge volontaio ò corposo. Un esempio clascico o l'è l'architetto ch'o progetta una casa; s'a crolla e a l'amaçça quelli che gh'abitan, a corpa a l'è de chi l'ha progettaa, e a peña a l'è comme s'o l'avesse amaççao de persoña e vittime.
L'impostaçion basâ in sce-a lezze do taggion a modifica o pensceo giuridico dominante into periodo precedente, attestao da-o Codixe de Ur-Namma, ch'o prevedeiva pe di reati senci de sançioin pecuniaie invece de quelle fixiche. L'è poscibile che questo cangiamento o segge da attribuî a-a diversa compoxiçion da popolaçion sud mesopotamega do periodo: into XXI secolo a.C., dæta a-a quæ remonta o codexe de Ur-Namma, i sovren ean ancon de origine sumeica e a popolaçion accadica a l'ea solo una parte, sciben importante, do totâ; into XVIII secolo a.C. i Accadi, semiti, ean ormai a maggiorança e e mæxime lezze vègnan scrite in akkadico ançiché in sumeego.


text:
Taggia (macchina)
Taggia, macchina formâ da 'na rœua o disco, dito poeza, ch'a gia in gio a 'n perno ch'o passa pe-o so centro e o l'è attacao a 'na staffa. A serve a fâ scorî un cavo o una cadeña longo a so circonferença.
A pœu ese formâ da ciu pueze.
Into lenguaggio da mainaja a l'è ciamâ boççello.
A taggia a l'è dita "fissa" quande a staffa a l'è attacâ a un sostegno fisso e o carrego e a força en applicæ a-i doi cappi da corda.
A l'è dita "mobbile" quande invece a-o sostegno fisso l'è attacao un cappo da corda, o carrego o l'è attacao a-a staffa e a força a l'è applicâ a l'atro estremmo da corda. Da-a taggia mobbile s'ótégne un vantaggio mecannico.
A combinaçion de ciu tagge a forma un paranco.


text:
Gilgamesh
Gilgamesh - Eroe de l’epica mesopotamica che pe di studioxi o saiæ da identificâ co-o quinto re da 1ª dinastia de Uruk, segondo a Lista reâ sumerica. Figgio da dea Ninsun e do re de Uruk Lugalbanda, o l'è consciderao pe doi terçi dê e pe un terço ommo da una tradiçion lettiaia do periodo de Ur III (fin do 3° millennio), ma o l'è za ricordao comme dê inte l’onomastica de Fara (meitæ do 3° millennio).
O l'è o protagonista de çinque compoxiçioin epiche sumeriche e de un gran poema in accadico, de quæ son conservæ ascì de redaçioin frammentaie in lengua ittita e urrita: l’epopea de Gilgamesh a l'è l’œuvia mesopotamica che ciu influença a l'ha avuo inta lettiatua, inta religion e inte l’arte de l’antigo Oriente.
Quest’epopea a g'ha pe scopo l’esaltaçion da profonda amixizia tra Gilgamesh e Enkidu, eroe pao so. Questi o l'ea stæto creao da Anu pe punî Gilgamesh da tirannide da lê esercitâ in Uruk; i doi eroi lottan tra lô e Enkidu o l'ariesce a atterrâ Gilgamesh; da pœu vegnan gren amixi e compiscian insemme una serie de geste eroiche, tra e quæ l’oçixon de Khumbaba. Ma ço o provoca a puniçion de Enkidu, ch'o mœu pe voentæ di dê; Gilgamesh o n'è despiao e o va in çerchia de quarche mezo pe redâghe a vitta; Utnapishtim, l’immortâ eroe do diluvvio universâ, o no pœu agiuttâlo perché i dê han riservao pe lê mæximi a vitta eterna; Gilgamesh alloa o l'evvoca a figua do so amigo da-i infei e o poema o se ciudde co-a descriçion de l’oltretomba.


text:
Appennìn
I Appennìn (Appennini in italian), son 'n scistemma de monti de çirca 1.200 km de longhessa, ch'o l'attraverza tûtta a penìsöa italiann-a da nòrd a sud dizegnando 'n ârco co-a pârte convessa a òvest.
A çimma ciû ærta a l'è o Corno Grande (2.914 m), into grûppo do Gran Sasso, region Abrûsso.
'Sti monti son inta sêu maggioransa coverti de boschi, scibben 'n lòu da çimma ciû ærta, o Corno Grande, o l'è coverto a nòrd da-o giassâjo Calderon, l'ûnico di Appennìn, eçettuando di navâi e di glacieret.
L'estremmo nòrd o se scitûa into Cólle de Cadebonn-a, e quella meridionâ a l'è dæta da-a ponta estremma de l'Aspromonte, davanti a-o Streito de Mescin-a in Calabbria.
L'estension de larghessa di Appennìn a varia da 'n minnimo de 30 km a 'n mascimo de 250 km, donde, tra Anconn-a e o monte Argentario, a penìsöa italiann-a a s'allârga maggiormenti.
I monti da Sicilia pêuan esse conscideræ comme continuassion di Appennìn ötre o corto tòcco de mâ do Streito de Messina.
I Appennìn son completamenti into teritöjo italian eçetto o monte Titan, ch'o l'appartegne a-a Repûbbrica de San Marin.
'Sta cadenn-a de monti a dividde a sûperfiçie da penìsöa in doe versanti: quello do Mâ Tirren e quello do Mâ Adriatego.
Ghe son ascì inta Lûnn-a di monti ciammæ Appennìn, vexîn a-o dïto Mare Imbrium, donde o l'è atteròu l'Apòllo 15.


text:
Malto
O malto o l'è unn-a cariosside de un chicco de un çereâ, normalmente de òrzio, che o l'ha germnoö. A produçion industriâ a la vegne in te un maltificio, coscì e cariossidi son fæte maçerâ in tinne, dovve sciorbian l'ægua e çe insciaggian; alùa vegnan tenüe pe unn-a settemann-a in te e camere de germinaçion, dovve sciortan de e reixette (reixi piccinn-e); appreuvo o malto o passa in te unn-a camera de asseccaçion, dovve a germinaçion a l'è affermâ (a umiessa a la chinna da o 50% a o 8%); o malto secco o l'arriva a a fin in ti silos dovve o vegne lascioö in attesa da a lavoraçion.


text:
Veddro
Veddro , materiâ costituio essençialmente da derivæ do sciliçio, caratterizzao in genere da fragilitæ e trasparença (proprietæ che in çerti tipi de veddro pœuan ascì mancâ), de larghiscimo impiego inte molteplixe applicaçioin, ascì pe a so caratteristega de êse façilmente modellao inte forme ciu varrie.
Indiçe
- 1 Struttua
- 2 Proprietæ
- 3 Stoia
- 4 Fabbricaçion e laoaçion do veddro
- 5 Difetti do veddro
- 6 Bibliografia
Struttua[Càngia | modifica wikitesto]
O veddro pe molte so caratteristeghe o dev'êse consciderao un solido (dieça, rescistença, capaçitæ de conservâ a forma riçevua ecc.), ma pe di âtre o va alumiao fra i liquidi (di quæ o possede a struttua dezordenâ, l’izotropia ecc.). Perçò se sole definilo comme un liquido a elevâ viscoxitæ, saiv'a dî un produto omogennio ch'o possede l’izotropia di liquidi e a tenaçitæ di sollidi, oppù un materiâ fuzo che co-o raffreidamento o l'ha aquistao reddenixe, ma no l’ordenamento regolâ ch'o caratterizza i crestalli; a differença de questi, o no presenta un punto netto de fuxon: rescádào, o passa a-o stæto fuzo, rammollindo ciancianin.
Se conosce despægi composti che da fuxi pœuan dâ origine pe rafreidamento a de sostançe veddroze; fra queste a scillixa (SiO2), l’anidride borega (B2O3), l’anidride fosforega (P2O5), l’anidride arsenioza (As2O3) e arcuñe so sæ. Però de ræo s'ha in pratica di veddri formæ da uña sola de tæ sostançe (eccetto o caxo do veddro de scillixa ò de quarço) e pe o ciu i veddri do commercio rizurtan da uña mescciua de despægii componenti.
Veddro de scillixa[Càngia | modifica wikitesto]
A scillixa a l'è a ciu importante de sostançe in grao de dâ origine a-i veddri. Questa a l'è formâ da di attomi de sciliççio e de osciggeno, i primmi de raggio atommego ciutosto piccin a peto di segondi, i quæ se distribuiscan in gio a l'atomo de sciliççio assumendo una distribuçion tetraedrica. Percose l’attomo de sciliççio o l'è tetravalente e quello de oscigeno bivalente, ciaschedun di atomi d'oscigeno ch'o se ven a trovâ a-o vertexe de un tetraedro o conserva una valença libera, co-a quæ i scingoli tetraedri pœuan ligâse tra de lô mediante i vertexi, coscì che ogni atomo de oscigeno o vegne a êse comun a doi tetraedri vexin; into complesso, un insemme de questi tetraedri coscì collegæ o presentiâ un rapporto tra atomi de sciliççio e de oscigeno de 1:2, comme vœu a formula SiO2. A segonda de despæge distribuçioin spaçiæ di tetraedri s'aviâ e varrie forme crestaliñe da scilixe, saiv'a dî quarço, tridimite, cristobalite. Fondendo questi aggregæ crestallin s'oten un ‘liquido’ into quæ i despægi tetraedri perdan o so regolâ ordinamento. Into succescivo raffreidamento o scistema o presenta una noteive inerçia a asumme torna a distribuçion ordenâ, saiv'a dî a forma crestalliña possedua primma da fuxon: a solidificaçion a l'arriva sença che i tetraedri aggian assonto a forma ordinâ, conservan saiv'a dî a-o stæto sollido a distribuçion dizordinâ che aveivan into liquido, formando a scillixa vedroza.
Tâ veddro o g'ha de caratteristeghe particolæ ma o l'è assæ costozo, pe a so diffiçile laoaçion e sorvettutto pe l’elevâ tempiatua de fuxon dovua a-a struttua ciutosto compatta. Pe ‘allascâ’ tâ struttua e quindi asbasciâ o punto de fuxon s’introduxe di oscidi (de sodio, de caço ecc.), dîti modificatoî de reticcolo, che s’interpoñan inta struttua, stoccando o ligammo fra tetraedro e tetraedro; l’oscigeno da l'oscido metallico o va a fissâse in sce-un di doi tetraedri, mentre i attomi de soddio, de potascio ecc. se distribuiscian inte cavitæ reticolæ originæse da l'allentamento di tetraedri. S'ha perçò una massa ciu façilmente fuxibbile, meno viscoza, ciu affinabile, saiv'a dî tâ da-êse laoâ ciu façilmente e economicamente. Ovviamente i diversci oscidi prodian di effetti diferenti, sorvettutto perché varrian e caratteristeghe e in particolâ e dimenscioin do ion metallico ch'o va a interpoñise fra e varie cadeñe.
Questa interpretaçion da struttua di veddri, ch'a l'ha avúo o meito de spiegâ numerose caratteristeghe e de prevedde numeroxi aspetti da constituçion e da tecnologia di veddri, a no ne spiega tutte e proprietæ (specce quelle de superfiççie), no spiegando manco a natua di veddri no formæ da di oscidi metallichi, a prezença in sen a-a massa de ioin −OH ecc.
Veddrificaçion[Càngia | modifica wikitesto]
A definiçion puamente descritiva de veddro comme stæto che se produxe quande un liquido o vegne raffreidao e o vegne reddeno sença crestallizzâ a no presuppoñe l’existença de uña vea e propria tranxiçion de faze tra liquido e veddro.
L’evidença ciu ciæa che into veddro no gh'è diminuçion de dezorde rispetto a-o liquido a vegne da-e mezue diffrattometriche co-i raggi X e co-i neütroin, che mostran de figue larghe e diffuze scimile a quelle inti liquidi e ben despægie da quelle inti crestalli. Int'o stæto veddrozo o dizordine l'è metastabile (saiv'a dî o no l'è una vea fase into senso termodinammego, ma una configuraçion ch'a corisponde a un minnimo locâ relativo e no assolúo de l'energia libera), ma a sostança a g'ha di tempi de rilassamento coscì longhi che de fæto a no l'ariesce a crestallizzâ, saiv'a dî a portâse inta fase ordinâ, inte 'n tempo finio, a caoza de l'ostruçion opposta da-e interaçioin atomiche locæ. Inti veddri inorganichi a base de scillixe, se pœu verificâ che i atomi de siliççio e oscigeno se dispoñan inte 'na struttua irregolâ ma co-i ligammi covalenti completamente e globalmente saturæ a impedî o riordino da struttua.
In te di veddri ciu complesci, o meccanismo ch'o produxe a struttua amorfa o pœu êse ciu complicao, e in çerti caxi s'atrœuva che e mæxime reggole de ligammo chimmego son localmente violæ. Se pœu dî tuttavia che un di tipi de dezorde ciu comun inta fixica di veddri o l'è proppio quello ch'o se manifesta inte de struttue che son di aggregæ (ò re') de tetraedri. Questo ha fæto sci che un noteiviscimo sforço ascì teorico o vegnisse dedicao a-o studdio de proprietæ dinamiche, elettroniche e termodinamiche de tæ scistemi.
Proprietæ[Càngia | modifica wikitesto]
O veddro o l'è un materiâ tipicamente stoccæço, a rottua do quæ a l'aven sença comparsa de fenommeni de deformaçion plastega ò de snervamento. E so proprietæ meccaniche, quæ a rescistença a-a traçion, dipendan largamente da-o stæto da superfiçie; de fæto a prezença de sarbelœuie ascì microscopiche a ne reduxe benben e caratteristeghe de rescistença. A l'uzo o carego de rottua a-a traçion di veddri o l'è de l'orde de de dexeñe de N/mm2 (mentre pe e fibre de veddro o monta a ca. 1000 N/mm2). A rescistença a-a comprescion a varia da 500 a 2000 N/mm2; o modulo de elastiçitæ lonxitudinâ da 50.000 a 80.000 N/mm2. Tæ proprietæ varrian co-a compoxiçion e in molti caxi son additive e calcolabile in baze a-a perçentuâ di componenti. Coscì pù a dieça, inteiza comme rescistença a-a sgarbelœüa, a l'è ligâ a-o tenô di componenti (prez., scilixa) e, a paitæ de questi, dipende da-o rapporto CaO/Na2O. O coeffixente de dilataçion di veddri de scillexa (≃0,8∙10–6 °C–1) o l'è ciu piccin de quello de tutti i atri veddri. A rescistença di veddri a-i sati termichi a l'è ben picciña, a l'incirca inversamente proporçionâ a-o so coeffixente de dilataçion. A denscitæ do veddro a dipende da-a so compoxiçion (a pœu variâ da ca. 2,2 g/cm3 pe i veddri de scillixe a ca. 4,8 g/cm3 pe i veddri a-o ciongio ).
O veddro o l'è un bon izoante termico; o veddro de scilixa, prez., o g'ha conduxibilitæ termica de circa 1,3 W/m°C. Proprietæ importante di veddri a l'è a viscoxitæ, ch'a dipende da-a tempiatua ch'a varria a segonda da compoxiçion. Da-a compoxiçion di veddri dipende ascì a so reattivitæ; prez., l’attacco da parte di reagenti e di agenti atmosfeighi o pœu asportâ in parte i costituenti ciu solubili lasciando scilixe idrâ amorfa ch'a dà a-o veddro un aspetto opaco. I veddri presentan rescistivitæ elevâ a tempiatua ambiente, che però a s'amerma a-o montâ da tempiatua. A costante dielettrica relativa a l'è de 7-8 inti veddri comun e a cresce co-a tempiatua, coscì comme e perdie dielettriche, mentre a reddenixe dielettrica a caa co-o cresce da tempiatua.
A coloraçion di veddri a dipende da de sostançe che pœuan esighe desciorte formando de soluçioin vee e proppie ò soluçioin colloidæ. Esempio do primmo caxo o l'è fornio da-i oscidi de cobâto, de manganeize, de færo ecc., che impartiscian cô rispettivamente azuro, viovetto (in ambiente reduxente), verde (in ambiente reduxente) ò giano-verde in ambiente oscidante. Dan de soluçioin colloidæ l’oscido rammozo (cô rosso rubin in ambiente reduxente), o sorfo (giano), l’óo (rosso) ecc. I veddri lattei contegnan de partexelle finiscime in sospenscion, quæ l'oscido de stagno, de zirconio.
Stoia[Càngia | modifica wikitesto]
Archeologia[Càngia | modifica wikitesto]
L’uzo do veddro pe colañe e intarsci o l'è za attestao into 3° millennio a.C. inta Mezopotammia, ma a ciu antiga industria do veddro colorao con di oscidi metallichi a se riscontra in Egitto (Tell el-‛Amarna). In Etruia e tombe han restituio un ricco campionaio de oggetti in veddro, ma fin a-o periodo roman (1° sec. a.C.) no se conobbe o processo do veddro sciusciao, e i vaxi ebban despægio spessô, conservando de traççe d'æña do nuccleo interno. Veddri sciusciæ sença decoraçion, anfoe, vaxi, tondi se trovavan za a Pompei e a Romma, dove se fabbricava ascì di urne çiniaie vittree co-e marche de fabbrica. Un centro attiviscimo de veddri sciusciæ o fu a Sciria, con di produti configuræ e sciusciæ drento di stampi. Un âtro lœugo de grande importança pe l’arte do veddro o fu Lusciandria a-o tempo di Tolomei, con de gren varietæ de tecniche. Co-o veddro se zonse a imitâ i produti da glittica, i cammei e e gemme incize, carcando i originæ. Lesbo e Rodi fun sotta l’impeo sede de fabbriche avoxæ. Inte l'Italia romaña doe ofixiñe çellebre ean in Campannia e presso Torin; a Romma a ciu antiga pa ch'a foise quella presso porta Capeña. In Gallia sorzette di laoeii inta region Narboneize e inta valle do Rodano. Into 3° sec. d.C. se mortipricò in Œüropa i centri de fabbricaçion (valle da Mozella, do Ren, Colonia, Treviri). A transparença di vaxi a razonse o mascimo grao; se notta una gran originalitæ e varietæ de forme con noteive virtoxismo. Caratteristego o l'è l’uzo de fœugge d’óo a disegno interposte (ò veddro a óo), tecnica ch'a l'aviâ particolâ sviluppo into tardo impeo.
Inte l'Oriente antigo a produçion de veddro a l'è attestâ prinçipalmente in Iran, in India e inte l'Estremmo Oriente. I ciu importanti ritrovamenti de veddro iranneghi son de Suza, Siyalk, Hisar, Tepe Siyar, databili tra o 2500 e o 1100 a.C. In India, oggetti in veddro son stæti trovæ a Maski (1° millennio a.C.); gh'è da pœu di armille de veddro do 9°-8° sec. a.C. Taxila a l'ea za alloa un di primmi centri de produçion. In epoca Maurya se produsse scigilli vitrei de ræa periççia. In Ciña o ritrovamento ciu antigo o l'è databile a-o 4°-3° sec. a.C. Se produsse di dischi rituæ (pi), ganci de çente (takikou), ornamenti di foddri de spâ ecc., ma fin a-i primmi secoli de l'epoca crestiaña o veddro o fu sorvettutto importao.
Arte veddræa in Ocidente e a Bizançio[Càngia | modifica wikitesto]
Into Medioevo fin a-o 9° sec. se dœuviò o veddro pe i calliçi e di âtri oggetti de curto e de uzo funeraio, e pe picceni reçipienti de uzo farmaçeutico ò cosmetico, taloa con de decoraçioin a rilevo ò incize a-a rœua. Continuon a êse attive di antighe veddraje inta Renania, inta Gallia, a Bizançio e, pœu dâse, a Venexa; i coî da produçion d’uzo ean sempre meno varri e prevaiva o verde, tuttavia de veddræ coloræ son testimoniæ a Romma inte l'8°-9° seccolo. L’uzo de serâ co-o veddro i barcoin, za noto a-i Romen, o se conservò a Costantinoppoli. Frequentiscimo l’uzo de taççe de veddro pe l’œuio de lampe, alugæ inte di armatue de metallo ò inte di ‘cavagni’ d’argento a strafóo. O veddro o fu da pœu sempre ciu adœuviao inte tessere di mozaichi. Into Medioevo ghe fu ascì de noteive innovaçioin tecniche: importança ecceçionâ a l'assonse a veddrâ; inta produçion di vaxi, o perfeçionamento de sciençe meghe e chimiche o portò a l'invençion di alambicchi, oinæ ecc.; inta glittega se razonse fineççe tecniche rilevante inta produçion de lente d’ingrandimento e de spegetti; in pasta vittria se imitò cammei antighi e bizantin, specce a Veneçia; in veddro se eseguì de imitaçioin de prie preçioze, a scopo suntuaio e pe inricchî suppellettile, scurtue, dipinti; da-o 13° sec. o veddro colorao o fu dœuviao comme complemento in scurtue de marmao. Ço domandò una noteive specializzaçion e, de conseguença, di scangi internaçionæ e un controllo da produçion. L'è do 1291 o trasfeimento a Muran, pe evitâ o peigo d’inçendi, de fornaxe di vê veneçien, che œuviavan un rœüdo controllo pe a sarvaguardia de l'attivitæ locâ e do segretto da laoaçion. A di critei opposti s'inspiò a corpoaçion de Artâ, in Liguria, i membri da quæ travagiavan solo a l'estero. L'è tuttavia veiscimmile che durante e doppo o Regno latin d’Oriente i meistri veneçien travagessan in Sciria ò in Palestiña.
Mondo islammego e Oriente[Càngia | modifica wikitesto]
Superbe lampe da moschea e fiasche dipinte, in veddro finiscimo, trasparente e gianco, con di smâti in rilevo, fun produe in Sciria fin a-o 14° sec.; fu probabilmente da questi esempi che i meistri veneçien do Renascimento derivon a so tecnica de pittua a smâto rilevao sciu veddro. Noteive, ascì in questo settô, l’influença islamica: di trattæ arabi in sce-e tecniche veddræe son ricordæ into 10° e inte l'11° secolo. Inte l'islam ascì i veddræ ean organizzæ in corporaçioin; inte l'836 inta nœuva çittæ de Sāmarrā fu introduto i veddri de al-Baṣra; scin a-a conquista de Tīmūr, into 1400, i veddræ de Damasco, che fun alloa transfeji a Samarcanda, ean famoxi. Hebron e Armenaz, presso Aleppo, son lœughi che ancon conservan a tradiçion antiga. O veddro o fu dœuviao in moddo originâ in collegamento con l’architettua, specce da l'eppoca mamelucca in ça. In India e in Birmania gh'aresta di magniffichi exempi de veddro destinæ a-a decoraçion de interni.
Innovaçioin tecniche e sviluppi[Càngia | modifica wikitesto]
Inta segonda meitæ do 15° sec. i veddræ muraneixi, de mentre che continuavan a perfeçionâse into veddro sciusciao, vaindose probabilmente de riçette orientæ, con de forme derivæ da-a fravegaja ocidentâ, e decoraçion affin a-a miniatua contemporannia, creon di veddri coloræ azuro cobâto, verde, moelo. A decoraçion a l'ea depenta e appricâ a cado. Gran nommina in questa produçion de lusso razonse a famiggia de A. Barovier. Di atre invençioin da fin do 15° sec. fun i lattimi, ò gianchi opalescenti, i veddri a mozaico, fabbricæ con di frammenti de canne coloræ e de inspiaçion antighezante, i cáçedoìn, a inmitaçion de prie due. A-o començo do 16° sec., co-a sostituçion de l'æña co-i rissœu quarçoxi di sciummi arpin, s'ótègne di veddri perfettamente incolori. Sempre into 16° sec. i Dal Gallo dettan començo a-a produçion di spegi crestallin.
Co-o maineismo s’introduxe de forme de libera inventiva; s'impoñe i veddri a fî de graña (lattimi in gianco trasparenti), a giaçço, a ‘retorte’ (a canna colorâ). I meistri de Artâ, e di emigræ muraneixi, diffuzan i segretti do veddro in Œüropa. Nascette coscì a veddræa a-a façon de Venise, specce a Anversa (da-o 1541), a Liegi, a Namur e a Bruxelles. Di meistri veneçien travagion in Sveççia into 1556, di meistri piemonteixi creon una veddraja a Stoccorma into 1676. Di italien travaggian in Germania, in Aostria, in Ungaja, in França, dovve da-o 16° sec. fun attivi di meistri de Artâ e dove [J.-B. Colbert]] o feççe espatriâ clandestinamente di Muraneixi specializzæ inti spegi. In Inghiltæra ascì da-o 1570 se produsse veddro a-a veneçiaña, e di influsci veneçien son stæti riscontræ inti produti spagnolli, de Çipro e sciña da Perscia, de l'India e da Ciña. A-o produto veneçian noxèn e vedraje da Germania e da Boemmia sciorte into 15° sec., che fabbricavan un nœuvo tipo de vedraja de particolâ luxenteçça: o crestallo boemmo. Fra tanto l’industria a s'ea sviluppâ in França ascì, dove da-o 1330 se produxeiva e lastre dîte "da Coroña", ben spesse, murticô, che ornavan e gexe; i veddræ ean incoraggiæ e protetti da-i re; into 1688 a Saint-Gobain fu començao a produçion de lastre pe coâ e laminaçion. Into 16°-17° sec. l’industria a se sviluppò in Inghiltæra ascì, pi œuvia, otra che di meistri veneçien, de di Loreneixi; fu creao o 'flint ò crestallo ciongego.
Into Setteçento arestò preminente l’industria tedesca (crestalli de rocca); a-a fin do secolo a Boemia a dominava o mercao mondiâ. Fu ascì repigiao, con de variante, a tecnica do veddro a óo in Germania (Zwischengoldgläser) e in França (verre églomisé, ò veddro eglomizzao , da J.-B. Glomy ch'o-o dœuviò pe decorâ cornixe, mobili ecc.).
Produçion industriâ do veddro d’arte[Càngia | modifica wikitesto]
L’asbasciamento do costo de produçion e l’aomento da riccheçça di consumatoî son a l'origine de un grandiscimo sviluppo da fabbricaçion, ch'a l'aquista carattere industriâ into 19° sec., estendendose a moltiscimi oggetti (veddraia da toa, bottigge, izoatoî, lampe elettriche, fiale e tubetti, veddri ottichi). L’art nouveau a dette nœuvo impurso a l'arte do veddro, ch'a vègne un di so mezi esprescivi ciu congeniæ in Œüropa (E. Gallé) e in America (L.C. Tiffany). A prescinde da de specifiche produçioin artexanæ, a sostituçion da laoaçion meccanica a quella manuâ a l'è da-o 20° sec. squæxi completa. Vaindose de tutte e tecniche, numeroxi artisti oppian into veddro d’arte e i designers portan a un âtiscimo livello a produçion industriâ.
Veddri orientæ[Càngia | modifica wikitesto]
In Oriente, a Ciña ca onosceiva into 1° sec. d.C. i veddri coloræ, che into 3° zonzeivan scin da l'impeo roman. Into 7° sec. se faxeiva spegi e lente ustoie; into 13° sec. o veddro trasparente o s'importava da Ceylon e da-a costa do Coromandel. Into 1680 a Pechin una veddraja imperiâ a registra un’esteiza produçion. I Arabi introdussan in Ciña durante a dinastia mongola o veddro decorao de smâti. I Cineixi eccelsan into veddro a ciu sœu coloræ, intaggiæ e incixi con strazordenaia fineçça e elegança.
Inte l'Oriente mussurman o veddro o l'ha avúo originalitæ de forme e de decoraçion. L’Egitto fin da-i primmi tempi da dominaçion araba o l'ha produto di veddri intaggiæ con decoraçioin a rilevo; di veddri smâtæ sciortin ascì da di laoei da Sciria e da Mezopotammia fin a-o 15° sec. (lampe da moschea). L’industria a scioì in Spagna ascì durante a dominaçion musurmaña e da pœu in Perscia into 17° e 18° secolo.
Appricaçioin inte l'architettua[Càngia | modifica wikitesto]
A-o començo do 19° sec., i sviluppi de l'industria do veddro, insemme a quelli de l'industria siderurgica, permissan a l'architettua de nœuve e ardie soluçioin applicæ, pe començâ, inte di settoî particolæ comme e sære e i passaggi coverti (Galerie d’Orléans a Parigi, 1829, P.-F. Fontaine (destruta); Passage Pommeraye a Nantes, J.-N.-L. Durand-Gasselin e J.-B. Buron, 1843; Galeries Saint-Hubert a Bruxelles, J.-P. Cluysenaer, 1847; in Italia, Galleria Vittoio Manoælo a Milan, G. Mengoni, 1865-77). In França e in Gran Bretagna tra o 1830 e o 1850 fu construto molte sære, fonçionæ nonostante e inuxitæ dimenscioin, che ebban noteive successo e divègnan soventi di lœughi d’incontro e de passeggio: a særa do Jardin des plantes de Pariggi (C. Rohaort, 1833), o Great Conservatory de Chatsworth (J. Paxton e D. Burton, 1836-41), a Palm House a-i Kew Gardens de Londra (D. Burton e R. Turner, 1845-47), o Jardin d’Hiver de Parigi (1847). Into 1851 J. Paxton, applicando a tecnica de gren sære a un palaççio pe espoxiçioin, o realizzò a Londra o Crystal Palace. In sce-a scia do so successo fu costruio nomioxi edifiççi analloghi: pe l’espoxiçion de Niorche into 1853, o Glas-Palast a Monnego de Bavea (1854), a Parigi pe i espoxiçioin internaçionæ do 1855, 1878, 1889. Inti depoxiti (magasin central) da Biblioteca Naçionâ (1858-68) H. Labrouste o realizzò a covertua in veddro e torna in veddro l'è a gran tramezaña ch'a-i dividde da-a saa de lettua. De covertue in veddro fun dœuviæ inte staçioin ferroviaie (Paddington Station a Londra, 1854; Lime Street Station a Liverpool; Gare de l’Est a Parigi, 1847-52) e ancon o veddro o fu largamente dœuviao inti edifiççi di gren magazzin (a Parigi, Bazar de l’Industrie de P. Lelong, 1830; magazin Bon Marché de L.-A. Boileau e G. Eiffel, 1876; ecc.).
L’uzo do veddro, streitamente connesso con l’uzo do metallo (færo e ghiza, da pœu âçâ), o l'è ascì connesso co-o scistema da prefabbricaçion, ch'o porta a una noteive riduçion di tempi de construçion e a una deciza façilitaçion de montaggio. L’uzo do veddro inte covertue, ch'o permette un’inluminaçion zenitâ, o fu largamente sfrûtào inte di edifiççi pubbrichi (Borsa de Amsterdam de H.P. Berlage, Cascia de risparmio de Vienna de O. Wagner ecc.), mentre i esempi di gren blocchi pe ófiççi realizzæ da L.H. Sullivan e da-i âtri architetti da scœua de Chicago, a Caza do poppolo de Bruxelles de V. Horta, indicavan a poscibilitæ de costruçioin de gren dimenscioin con largo uzo do veddro.
Into periodo tra-e doe guære mondiæ o veddro o l'è stæto un di elementi prinçipæ da progettaçion in sce scaa internaçionâ: i progetti pe i ófiççi e-e tore de veddro (1919-21) de L. Mies van de Rohe, a Maison de Verre (1928-31) de P. Chareau e a Cité de Refuge a Parigi de Le Corbusier (1929-33); into Bauhaus de Dessau (1925) W. Gropius, comme za inte di atri edifiççi realizzæ inte l'anteguæra, o l'impiegò una tramezaña-cortiña de veddro eliminando a-i canti ogni elemento de sostegno ò collegamento. O veddro o permette no soltanto una continuitæ de superfiçie, ma un nœuvo rapporto interno-esterno ascì.
Inti sempre ciu elaboræ ritrovæ che rispondan ascì a i exigençe de izoamento termico e acustego, o veddro o persciste inte l'architettua contemporannia comme un di elementi ciu caratteristeghi (Mies van de Rohe, Seagram Building a New York, 1954-58; O. Niemeyer, sede do Partio comunista françeize a Parigi, terminâ into 1972; A. Jakobsen, ambasciâ daneize a Londra, 1977; I.M. Pei, J. Hancock Building a Boston, 1976, e Pirammide do Louvre, 1989; J. Nouvel, Fondaçion Cartier a Parigi, 1994; V. Acconci, struttua polifonçionâ in sce-o sciumme Mur a Graz, 2003; ecc.).
Fabbricaçion e laoaçion do veddro[Càngia | modifica wikitesto]
A s'articcola a traverso i opiaçioin de fuxon, formatua, recottua e finitua.
Fuxon[Càngia | modifica wikitesto]
A carega, formâ da varri componenti, ognun into tenô recesto, a l'è pôveizâ e mescciâ; a-a mescciua s'azonze di rottammi de veddro comme fondenti. Durante a fuxon vegne eliminao l’ægoa prezente, se disoccian i carbonati e i sorfati (con sviluppo rispettivamente de anidride carbonega ò sorfanoza) e una massa fuza squæxi omogennia a se forma con veloçitæ dipendente da-a natua e a granulometria di componenti. A-a fuxon ven aprœuvo l’affinaçion, pe-a quæ se elimina e ampolette de gazzo prezente (che daieivan origine a di difetti inti manufæti), ascì azonzendo a-a massa fuza piccene perçentuæ de agenti affinanti, che fan aomentâ o volumme de bolle, provocandone l’espurscion, ò fan diminuî a solubilitæ di gazzi into veddro. Inte questa faze se pœu ascì decolorâ o veddro fuzo, prez. oscidando e sæ de færo presente a de sæ ferriche giane, o cô de quæ o l'è mascherao da l'azonta de 'na sâ de manganeize de cô azuro complementâ do giano. A fase d'affinaçion a consente ascì de omogeneizâ o veddro fuzo, ótegnindo una massa de pægia compoxiçion chimica inte tutti i punti pe evitâ de differençe de proprietæ fixiche. Segue, infin, a fase de riposo (ò de condiçionamento), saiv'a dî de graduâ rafreidamento da massa fin a-a tempiatua de fœuzzatua ò de formatua.
A fuxon a s'effettuava into passao inte di forni a corzœu (de impiego zœumoæ limitao a-a produçion de veddro artistego e de veddri speciali) mentre ancœu questa a l'aven inte di forni continnoi a vasca, suddivixi inti trei compartimenti de fuxon, affinaçion e riposo; inte sti forni, rescádǽ a gazzo ò a nafta, a sciamma a cede calô a-o veddro solo pe inraggiamento. I forni a vasca pe veddro float son longhi scin a 100 m, larghi otra 10 m e capaxi de produe scin a 900 t de veddro inte 24 ôe.
Formatua[Càngia | modifica wikitesto]
Pe a formatua un veddro o va portao inte 'n campo de tempiatua (intervallo de laoabilitæ) into quæ questo o l'assumme viscoxitæ tâ da êse axeivemente formao conservando sença âteraçion a forma impartia.
A formatua do veddro cavo a l'aven pe sciusciatua, pressatua ò centrifugaçion. Segondo l’antigo mettodo da sciusciatua, l’œuviê sciusciao o immerze una canna da sciuscio (de færo, restreita a un’estremitæ e allargâ a l'âtra) into corzœu do veddro fuzo, o n'asporta una çerta quantitæ e sciusciando a l'interno da canna o transforma o veddro inte 'n globo a-o quæ o confeisce spessô e forma con di appropriæ movimenti (graçie a di utenscili comme pinçe, spattoe ecc.). Pe ótegnî di oggetti de pâ dimenscioin se pœu sciusciâ o veddro prelevao inte 'n stampo (de legno ò metallo) arvibile. L’opiaçion de stampaggio pe sciusciatua se pœu eseguî in moddo aotomatico ò continno: arcuñe macchine de gran produttivitæ laoan scin a 70 t de veddro inte 24 ôe, a de veloçitæ superioî a-e 400 bottigge a-o menúto fornindo i stampi de 'na quantitæ dozâ de veddro, e faxendolo aderî a-o stampo con un getto d'aia compressa. Inta formatua pe pressatua, o veddro, de suffixiente plastiçitæ, o l'è inmisso inte 'n stampo metallico cado, in to quæ s'asbascia un controstampo, che, co-ina prescion de 5-10 bar, o sponcia o veddro a occupâ o spaççio fra stampo e controstampo; ço determina o spessô de l'oggetto, a forma esterna do quæ o corisponde a quella da faccia interna do stampo. Specce pe i contegnitoî a bocca larga se combiña prescion e sciusciatua; co-a prescion s'ha un semilaoao ch'o vegne finio pe sciusciatua una votta transfejo inte 'n stampo cado. O stampaggio pe centrifugaçion o l'è adatto pe de forme particolæ e di spessoî uniformi; o consciste into versâ o veddro fuzo inte 'n stampo in rappida rotaçion.
A formatua do veddro cian a l'aven pe stiœüa verticâ ò co-o scistema float. Inta stiatua verticâ se solleva da una massa fuza un vello de veddro assæ plastego da êse ísào sença restrenzimento laterâ: o veddro, sotta forma de banda continnoa, o l'è spinto a sollevâse a traverso una fissua orizzontâ ricavâ inte 'n blocco refrattaio mantegnúo sommerso into veddro fuzo. A banda de veddro a passa tra doe serie de rolli affacciæ. Into scistema float, saiv'a dî a gallezzo, a banda continnoa de veddro fuzo ch'a sciorte da-o forno de fuxon a vegne desteiza, a gallezzâ, in sce un sœu de stagno fuzo inte 'na cammia a atmosfea controllâ. Pe effetto da força de gravitæ e da tenscion superfiçiâ, o veddro o l'assumme una perfetta planaritæ e una perfetta finitua superfiçiâ, realizzâ in sce-a superfiççie superiô con di bruxatoî. O bagno de stagno fuzo o l'è mantegnúo a de tempiatue controlæ e in atmosfea debolmente reduxente pe evitane l’oscidaçion. O scistema o l'è caratterizzao da 'na noteive produttivitæ (o pœu dâ ascì 500-800 t/giorno de prodúto sotta forma de lastre da largheçça de 3-3,5 m pe una superfiçie sciña de 50.000 m2).
Recottua[Càngia | modifica wikitesto]
A recottua a serve a eliminâ e torscioin, dovue a de differençe de tempiatua tra punto e punto, che se genneran durante a formatua e che rendan difiççili i trattamenti de finitua (taggio ecc.); o trattamento o consciste inte 'n rescádamènto fin a-a tempiatua mascima de recottua, tippica de ogni tipo de veddro, a-a quæ l’ogetto o l'è mantegnúo pe o tempo suffixente a-aseguâ l’uniformitæ termica inte ogni punto, e inte 'n succescivo raffreidamento, primma lento scin a una tempiatua inferiô de circa 50 °C a quella de recottua, da pœu rappido scin a-a tempiatua ambiente. A ricottua a s'effettua inte di forni pe o ciu a marcia continnoa, do tipo a tunnel.
Finitua[Càngia | modifica wikitesto]
A comprende a smeriggiatua con povie de abraxivi (veddro giaççao ), l'amoatua con de mœue (veddro amoao ), a ceigatua, a tempia. A smeriliatua a zonze, con de povie sempre ciu fiñe, fin a-o polimento (comme into caxo do veddro pe ottica, veddriñe, spegi, aotoveiccoli). Meno accurâ a l'è a smeriggiatua pe zonti, tappi e bronzin a tegnua, ciu grossolaña ancon quella eseguia con di getti d'æña. A ceigatua a se esegue prez. in sce i parabrezza di aoto, vedriñe de biteghe ecc. percose l'è diffiçile ótegnî direttamente inta laoaçion o grao de curvatua dexidiao, se poñe de lastre ciañe inte di stampi che s'introduan inte di forni a tempiatua superiô a quella de rammollimento, coscì che a lastra a se deforma assumendo a forma do stampo. O processo de tempia fixica o consciste into portâ a lastra de veddro a circa 650 °C e into raffreidala da pœu rapidamente con di getti d’aia freida in sce-e doe superfixe: se crea coscì de tenscioin permanente de comprescion in sce-e superfixe do veddro, bançæ a l'interno da tenscioin permanente de traçion. A tempia do veddro a s'effettoa inte di impianti costituii da un forno a rescistença elettrica ò a metan, into quæ a variaçion de tempiatua a l'è de ± 3 °C, e da una zona de raffreidamento rapido, ótegnúo con de l'aia insufflâ da di potenti ventilatoî. Co-a tempia, a rescistença meccanica do veddro a-a traçion, a l'urto e a-o sato termico a l'aomenta da 3 a 5 votte; pe poei rompîlo, a força applicâ a l'ha da guaagnâ innançitutto a comprescion superfiçiâ e questo o se rompe inte tanti picceni e regolæ frammenti no taggenti, de dimenscion controllabile. A tempia de un veddro a se realizza ascì chimicamente pe scangio ionico, sostituindo in superfiçie un ion do veddro co-in ion de dimenscion maggiô ch'o determina una tenscion de comprescion superfiçiâ ch'a l'aomenta a rescistença mecannega scin a 15 votte: o processo o l'aven pe immerscion do veddro inte de sæ fuze a de tempiatue in gio a-i 400 °C.
Depoxiçion chimica in fase vapô[Càngia | modifica wikitesto]
Pe ótegni di produti sempre ciu pui e omogennei s'è sviluppao di mettodi de formaçion do veddro despægi da-i tradiçionæ. Tra questi, o processo CVD (chemical vapô deposition), conscistente inta formaçion, a partî prez. da di cloruri in faze vapô, de oscidi che condensan in sce un supporto. Questo metodo o s'adœuvia, tra l’âtro, pe realizzâ preforme pe a produçion de fibre ottiche, e o consente de ótegnî, variando a compoxiçion inta fase vapô, un gradiente controlao de l'indexe de refraçion inte fibre.
Difetti do veddro[Càngia | modifica wikitesto]
O veddro o pœu presentâ despægii difetti, derivanti da insuffixente omogeneizaçion de mateie primme, da tempiatua de fuxon troppo bassa, da insuffixente permanença da massa inte faze de fuxon ò de omogeneizzaçion, da-a presença de impureççe ecc. Fra i difetti se distingoe: sciusciatue (dovue a di ampollette gazoze no eliminæ da-a massa fuza), corde (zone de differente compoxiçion ò ch'han subio un despægio trattamento termico), crestalli (derivanti de solito da un'insuffixente miscelaçion de mateie primme ò da-a presença de sostançe agente da germi de crestalizzaçion).


text:
Lenga nizzarda
'U nizzardo (niçard o nissard) jè na varianta locala d''a lenga occitana, ca se parla int'a parta vascia d''a Cuntea 'e Nizza, int'a città 'e Nizza e pe tuorno â stessa. Cocche vota vène pigliata d''e specjaliste d''a lenga occitana pe nu sottadialetto d''o pruvenzale, e pure é caratteristeche propeto originale ca tène e 'a tradizione litteraria forte, implicheno, pe paricchie atture culturale, n'arrecanuscenzia comme standard reggionale 'e l'occitano, comme 'o pruvenzale generale.
È norme a paravone[càgna | càgna surgente]
'U nizzardo se pote scrivere a siconda 'e ddoje norme: chella classeca e chella mistraliana


text:
James Cook
James Cook (Marton, North Yorkshire, 27 Ottobre 1728 - † Hawaii, 14 Frevâ 1779), o l'è stæto 'n navegatô, esploratô e cartografo ingleise.
O l'ha fæto tréi viagi attraverso l'Oçeano Paciffigo, dûrante i quæ o l'ha descrîto con preçixon de gren àree, e tante ìsoe e coste son stæte docûmentæ pe-a primma vòtta in cârte ouropee.
I sêu sûccesci ciû notevoli son stæti a scoverta e o reciammo pe-a Gran Bretagna da costa orientâ d'Oustralia, a scoverta ouropea de ìsoe Hawaii e a çirconnavigassion de Terranova e Neuva Selanda.


text:
Fixica
A Fixica (da o grego Physis, che vö dï Natüa) a l' è a scienza che a stüdia i fenomeni presenti in natüa. Ai tempi antighi se ciammava fixichi anche i stüdioxi de quelle disciplinn-e che, con l' aumento da conoscensa, sun ancö cunscideræ disciplinn-e a parte, comme a Biologia, l' Astronomia o a Chimica.
Definizion[Càngia | modifica wikitesto]
Fixica a l'è o stüdio di fenomeni da natua non vivente, in ti quæ no gh'agge importansa eccesciva e trasfurmaziuin de sustanse, ni i moti o e proprietæ di corpi çelesti. Se tratta de unna definizion un po' didattica e schemattica; segundo o pai de E. e G. Amaldi, esponenti da scöa romana de Via Panisperna, famosa pe di scienzati comme Orso Mario Corbino, Enrico Fermi, Ettore Majorana e Bruno Pontecorvo, in realtæ o solo moddo pe fäse un'idea seria de cose segge a Fixica o l' è affrontâne o stüdio in moddo scistemattico.
Parti da Fixica[Càngia | modifica wikitesto]
Sciübben che in te squæxi tutti i fenomeni intervegne ciù ambiti da Fixica, che a no pö perciò esse cunsciderä a compartimenti stagni, pe pratiçitæ se suddividde o sö stüdio in ciù parti:
- Meccanica
- Acustica
- Termologia
- Ottica
- Elettriçitæ
- Fixica Atomica, Nücleare e de Partiçelle Elementari.


text:
Montevideo
Montevideo a l'è a capitâ, a çittæ ciû popolosa e o prinçipâ porto de l'Uruguay.
A sêu popolassiôn a l'è de 1.325.968 abitanti (2004, ma consciderando l'àrea periferica sajéivan 1.668.335 abitanti, ciû ò meno a meitæ d'a popolassiôn totâle d'a nassiôn.
A s'attrêuva inta zona meridionâle do pàize, in faccia a-o Río de la Plata, drento a-o departimento de Montevideo, c'o l'è o ciû piccin d'i 19 de l'Uruguay. 'Sta regiôn a fa pârte d'a prinçipâ stradda de trasporto commerciâ do Mercosur.
A tempïatûa media a l'è de 13 °C.
Montevideo a l'è a çittæ co-a ciû bônn-a qualitæ da vitta d'i Stati de l'America do Sud e o s'attrêuva tra e 30 çittæ ciû segûe d'o môndo.


text:
Animalia
Son definïi Animæ (o Metazoi) tutti i organiximi eucarioti, con differensiaçion cellulâ, eterotrofi e mobili inte a o men un stadio da lô vitta. O regno animâ (Animalia o Metazoa) o l'è costituio da çirca 1,5 milioin de speçie note viventi (ma se pensa che ghe ne segge ancon molte da descrovî), raggruppæ in particolari categorie tascionomeghe definïe da o scistema de clascificaçion scientifega. O phylum ciù rappresentativo o l'è, de segùo, quello di artropodi (Ägni) ch'o conta çirca 1 milion de speçie, de cui 750.000 in scia classe di insetti. A disciplinn-a biologica ch'a studia i animæ a vegne dïta Zoologia. A mëxinn-a veterinäia a studia tutto ciò che riguarda a sanitæ di animæ e o rapporto ommo-animâ-ambiente